text:
5.2.5 i TBT-aftalen til at sikre, at gebyrer, der opkræves for obligatorisk overensstemmelsesvurdering af importerede produkter, er rimelige i forhold til gebyrer, der kan opkræves for overensstemmelsesvurdering af tilsvarende produkter af national oprindelse eller med oprindelse i et andet land, under hensyntagen til omkostninger ved kommunikation, transport mv. som følge af, at ansøgeren og overensstemmelsesvurderingsorganet er etableret forskellige steder.
 4. Parterne kan, efter anmodning fra en af dem, beslutte at foretage konsultationer med henblik på at fastlægge sektorinitiativer, som er tilpasset de respektive sektorer, vedrørende anvendelsen af overensstemmelsesvurderingsprocedurer eller lettelse af accept af overensstemmelsesvurderingsresultater. Den part, der fremsætter anmodningen, bør underbygge den med relevante oplysninger om, hvordan det pågældende sektorinitiativ kan lette handelen mellem parterne. I forbindelse med disse konsultationer kan alle de i stk. 1 beskrevne mekanismer tages i betragtning. Afviser en part en sådan anmodning fra den anden part, skal den, hvis den anmodes om det, give en begrundelse herfor.
 ARTIKEL 4.8
 Gennemsigtighed
 Parterne bekræfter deres forpligtelser vedrørende gennemsigtighed i henhold til TBT-aftalen for så vidt angår udarbejdelse, vedtagelse og anvendelse af standarder, tekniske forskrifter og overensstemmelsesvurderingsprocedurer og er enige om:
 a)
 når en del af udarbejdelsen af en teknisk forskrift er genstand for offentlig høring, at tage behørigt hensyn til den anden parts synspunkter og, uden at forskelsbehandle, give den anden part og berørte personer herfra rimelig mulighed for at fremsætte bemærkninger
 b)
 når der gives underretning efter artikel 2.9 i TBT-aftalen, at give den anden part mulighed for at fremsætte skriftlige bemærkninger til forslaget inden for en frist på mindst 60 dage efter underretningen og, hvis det er muligt, at tage behørigt hensyn til rimelige anmodninger om forlængelse af fristen for fremsættelse af bemærkninger
 c)
 at afsætte tilstrækkelig lang tid mellem offentliggørelse og ikrafttrædelse af tekniske forskrifter til, at den anden parts økonomiske aktører kan tilpasse sig, undtagen hvis der opstår, eller er fare for, at der vil opstå, akutte problemer med hensyn til sikkerhed, sundhed, miljøbeskyttelse eller national sikkerhed, og
 d)
 efter anmodning og hurtigst muligt at give den anden part eller dens økonomiske operatører relevante oplysninger (f.eks. via et offentligt websted, hvis et sådant er til rådighed) om gældende tekniske forskrifter, standarder og overensstemmelsesvurderingsprocedurer og i det omfang, det er relevant og muligt, skriftlig vejledning i efterlevelse af deres tekniske forskrifter.
 ARTIKEL 4.9
 Markedsovervågning
 Parterne forpligter sig til at udveksle oplysninger om markedsovervågning og håndhævelsesaktiviteter.
 ARTIKEL 4.10
 Mærkning og etikettering
 1. Parterne noterer sig, at en teknisk forskrift i henhold til stk. 1 i bilag 1 til TBT-aftalen kan omfatte eller udelukkende vedrøre krav til mærkning eller etikettering, og er enige om, at hvis deres tekniske forskrifter indeholder krav om obligatorisk mærkning eller etikettering, vil de sikre, at sådanne forskrifter ikke er udarbejdet med det formål eller den virkning at skabe unødvendige hindringer for den internationale handel, og at sådanne forskrifter ikke er mere handelsbegrænsende end nødvendigt for at opfylde et legitimt mål, jf. artikel 2.2 i TBT-aftalen.
 2. Parterne er enige om, at en part, der kræver obligatorisk mærkning eller etikettering af produkter:


text:
a)
 skal tilstræbe at begrænse sine krav til sådanne, som er relevante for forbrugerne eller brugerne af produktet, eller relevante til at anføre, at produktet lever op til de obligatoriske krav
 b)
 kan fastsætte, hvilke oplysninger der skal angives på etiketten, og påbyde efterlevelse af visse lovgivningsmæssige krav til anbringelse af etiketten, men ikke må kræve forudgående godkendelse eller certificering af etiketter eller mærker som en forudsætning for salg af produkterne på sit marked, medmindre det anses for nødvendigt på grund af den risiko, produktet frembyder for menneskers, dyrs eller planters sundhed eller liv
 c)
 hvis den kræver, at de økonomiske aktører skal anvende unikke identifikationsnumre, skal sikre, at der hurtigst muligt og uden forskelsbehandling udstedes sådanne numre til de pågældende økonomiske aktører
 d)
 skal tillade, hvis det ikke er vildledende, modsigende eller forvirrende i forhold til de oplysninger, der kræves i den part, der importerer varerne, at følgende anvendes ved mærkning eller etikettering af produkter:
 i)
 oplysninger på andre sprog ud over oplysninger på det sprog, der kræves af den part, der importerer varerne
 ii)
 internationalt anerkendte nomenklaturer, piktogrammer, symboler eller grafiske billeder, og
 iii)
 oplysninger ud over dem, der kræves i den part, der importerer varerne
 e)
 skal acceptere, at etikettering, herunder nyetikettering og korrektion af etikettering, når det er relevant, kan finde sted i godkendte lokaler (f.eks. i toldlagre på importstedet) på den importerende parts område forud for distribution og salg af produktet som et alternativ til etikettering på oprindelsesstedet, medmindre en sådan etikettering på oprindelsesstedet skal finde sted af hensyn til folkesundheden eller den offentlige sikkerhed, og
 f)
 skal bestræbe sig på i tilfælde, hvor den finder, at det ikke anfægter legitime mål i henhold til TBT-aftalen, at acceptere ikkepermanente eller aftagelige etiketter eller mærkning eller etikettering, der fremgår af ledsagedokumenterne i stedet for at være fysisk anbragt på produktet.
 3. Stk. 2 finder anvendelse på landbrugsprodukter, industriprodukter og forarbejdede landbrugsprodukter, herunder spiritus og andre drikkevarer, jf. dog parternes rettigheder og forpligtelser i henhold til WTO-overenskomsten.
 ARTIKEL 4.11
 Kontaktpunkter
 De i medfør af artikel 13.4 (Forespørgsler og kontaktpunkter) udpegede kontaktpunkter har bl.a. følgende opgaver:
 a)
 at overvåge gennemførelsen og forvaltningen af dette kapitel
 b)
 straks at behandle ethvert spørgsmål, der rejses af den anden part vedrørende udarbejdelse, vedtagelse, anvendelse eller håndhævelse af standarder, tekniske forskrifter og overensstemmelsesvurderingsprocedurer
 c)
 at styrke samarbejdet om udarbejdelse og forbedring af standarder, tekniske forskrifter og overensstemmelsesvurderingsprocedurer
 d)
 at udveksle oplysninger om standarder, tekniske forskrifter og overensstemmelsesvurderingsprocedurer
 e)
 at lette relevante samarbejdsaktiviteter i overensstemmelse med artikel 4.4 (Samarbejde), stk. 2, og
 f)
 at sørge for, at der oprettes ad hoc-arbejdsgrupper, hvis en part anmoder herom, for at undersøge, hvordan handelen mellem parterne kan lettes.
 ARTIKEL 4.12
 Afsluttende bestemmelser
 1. Parterne kan i Udvalget for Handel med Varer, nedsat ved artikel 16.2 (Specialiserede udvalg), drøfte gennemførelsesordninger, som måtte være nødvendige i forbindelse med dette kapitel. Parterne kan ved en beslutning, der træffes i nævnte udvalg, vedtage enhver sådan gennemførelsesforanstaltning.
 2. Parterne har påtaget sig yderligere forpligtelser vedrørende sektorspecifikke ikketoldmæssige foranstaltninger over for varer,

type: contracts

jurisdiction: EU


text:
jf. bilag 4-A og tillæggene hertil.
 KAPITEL FEM
 SUNDHEDS- OG PLANTESUNDHEDSFORANSTALTNINGER
 ARTIKEL 5.1
 Mål
 Formålet med dette kapitel er:
 a)
 at beskytte menneskers, dyrs og planters liv og sundhed på parternes respektive områder og samtidig lette handelen mellem parterne for så vidt angår sundheds- og plantesundhedsforanstaltninger (i det følgende benævnt »SPS-foranstaltninger«)
 b)
 at samarbejde om den videre gennemførelse af SPS-aftalen, og
 c)
 at tilvejebringe et middel til forbedring af kommunikation, samarbejde og løsning af problemer i forbindelse med gennemførelsen af SPS-foranstaltninger, der påvirker handelen mellem parterne.
 ARTIKEL 5.2
 Anvendelsesområde
 1. Dette kapitel finder anvendelse på alle SPS-foranstaltninger, der direkte eller indirekte kan påvirke handelen mellem parterne.
 2. Dette kapitel finder også anvendelse på samarbejde mellem parterne vedrørende dyrevelfærdsanliggender af fælles interesse for parterne.
 3. Intet i dette kapitel berører parternes rettigheder i henhold til TBT-aftalen for så vidt angår foranstaltninger, der ikke er omfattet af dette kapitel.
 ARTIKEL 5.3
 Definitioner
 Med henblik på dette kapitel:
 a)
 finder definitionerne i bilag A til SPS-aftalen anvendelse, og
 b)
 kan parterne i fællesskab lægge sig fast på andre definitioner med henblik på anvendelsen af dette kapitel, idet de tager hensyn til glossarer og definitioner udarbejdet af relevante internationale organisationer, f.eks. Codex Alimentarius-Kommissionen (i det følgende benævnt »Codex Alimentarius«), Verdensorganisationen for Dyresundhed (i det følgende benævnt »OIE«) og i henhold til den internationale plantebeskyttelseskonvention (i det følgende benævnt »IPPC«).
 ARTIKEL 5.4
 Rettigheder og forpligtelser
 Parterne bekræfter deres rettigheder og forpligtelser i henhold til SPS-aftalen.
 ARTIKEL 5.5
 Kompetente myndigheder
 De af parternes kompetente myndigheder, der er ansvarlige for gennemførelsen af dette kapitel, er anført i bilag 5-A. Parterne underretter hinanden om ændringer vedrørende disse kompetente myndigheder.
 ARTIKEL 5.6
 Almindelige principper
 Ved gennemførelsen af dette kapitel skal parterne:
 a)
 sikre, at SPS-foranstaltninger stemmer overens med principperne i SPS-aftalens artikel 3
 b)
 sørge for ikke at anvende SPS-foranstaltninger til at skabe uberettigede hindringer for handelen
 c)
 sikre, at de i henhold til dette kapitel etablerede procedurer indføres og gennemføres uden unødig forsinkelse, og at de ikke anvendes på en måde, der udgør en vilkårlig eller uberettiget forskelsbehandling af den anden part under ens eller tilsvarende omstændigheder, og
 d)
 sørge for ikke at anvende de i litra c) omhandlede procedurer eller anmode om yderligere oplysninger for at forhale adgangen til deres respektive markeder uden videnskabelig eller teknisk begrundelse.
 ARTIKEL 5.7
 Importkrav
 1. En parts importkrav gælder på hele den anden parts område.
 2. Den eksporterende part sikrer, at de varer, der eksporteres til den importerende part, opfylder dennes sundheds- og plantesundhedskrav.
 3. Den importerende part sikrer, at dens importkrav anvendes på produkter, der importeres fra den eksporterende part, på en forholdsmæssigt afpasset og ikkeforskelsbehandlende måde.
 4. Eventuelle gebyrer i forbindelse med procedurerne for produkter, der importeres fra den eksporterende part, skal være rimelige i forhold til de gebyrer, der pålægges tilsvarende indenlandske varer, og må ikke overstige de faktiske omkostninger ved tjenesteydelsen.
 5. Den importerende part har ret til at foretage importkontrol af produkter importeret fra den eksporterende part med henblik på gennemførelse af SPS-foranstaltninger.
 6. Importkontrollen af


text:
de varer, der importeres fra den eksporterende part, skal være relateret til den sundheds- og plantesundhedsrisiko, der er forbundet med den pågældende import. Den skal foretages uden unødig forsinkelse og skal påvirke handelen mellem parterne mindst muligt.
 7. Den importerende part stiller på den eksporterende parts foranledning oplysninger til rådighed for den eksporterende part om hyppigheden af den importkontrol, der foretages af produkter fra den eksporterende part. Den importerende part kan ændre hyppigheden af den fysiske kontrol af sendinger som følge af i) verifikation, ii) importkontrol eller iii) gensidig aftale mellem parterne, herunder efter konsultationer i henhold til dette kapitel, alt efter hvad der er relevant.
 8. Hvis importkontrollen viser, at produkterne ikke er i overensstemmelse med den importerende parts relevante importkrav, bør en eventuel foranstaltning, der træffes af den importerende part, være forholdsmæssigt afpasset efter den sundheds- og plantesundhedsrisiko, der er forbundet med importen af det produkt, der ikke opfylder kravene.
 ARTIKEL 5.8
 Verifikation
 1. For at opnå og bevare tilliden til, at dette kapitel gennemføres effektivt, har den importerende part til enhver tid ret til at foretage verifikation, herunder:
 a)
 ved verifikationsbesøg hos den eksporterende part for at verificere hele eller en del af den ordning for inspektion og udstedelse af certifikater, der anvendes af den eksporterende parts kompetente myndigheder i henhold til de relevante internationale standarder, retningslinjer og henstillinger fra Codex Alimentarius, OIE og IPPC, og
 b)
 ved at afkræve den eksporterende part oplysninger om dens ordning for inspektion og udstedelse af certifikater samt resultaterne af den kontrol, der er foretaget inden for rammerne af denne ordning.
 2. Den importerende part skal dele resultaterne og konklusionerne af den verifikation, der foretages i medfør af stk. 1, med den eksporterende part. Den importerende part kan offentliggøre disse resultater.
 3. Hvis den importerende part beslutter at aflægge et verifikationsbesøg hos den eksporterende part, skal den importerende part underrette den eksporterende part herom mindst 60 kalenderdage forud for besøget, undtagen i hastetilfælde eller hvis parterne aftaler andet. Enhver ændring vedrørende et sådant besøg aftales af parterne i fællesskab.
 4. Omkostningerne ved gennemførelsen af en verifikation af hele eller en del af den ordning for inspektion og udstedelse af certifikater, der anvendes af den eksporterende parts kompetente myndigheder, og omkostningerne ved gennemførelsen af inspektioner af enkeltvirksomheder, afholdes af den importerende part.
 5. Den importerende part giver den eksporterende part skriftlige oplysninger om verifikationsbesøg inden for 60 kalenderdage. Den eksporterende part har 45 kalenderdage til at fremsætte bemærkninger til de pågældende oplysninger. Den eksporterende parts bemærkninger vedlægges dokumentet med de endelige konklusioner og indarbejdes heri, hvis det er relevant.
 6. Uanset stk. 5 skal den importerende part underrette den eksporterende part hurtigst muligt og under alle omstændigheder senest 10 kalenderdage efter afslutningen af verifikationen, hvis der i forbindelse med denne er blevet påvist en betydelig risiko for menneskers, dyrs eller planters liv eller sundhed.
 ARTIKEL 5.9
 Handelslettelser
 1. I tilfælde, hvor den importerende part kræver en verifikation på stedet for at tillade importen af en vis kategori eller visse kategorier af produkter


text:
af animalsk oprindelse fra den importerende part, gælder følgende:
 a)
 Verifikationen skal evaluere den eksporterende parts ordning for inspektion og udstedelse af certifikater i overensstemmelse med artikel 5.8 (Verifikation) og tage hensyn til relevante skriftlige oplysninger, som efter anmodning stilles til rådighed af den eksporterende part.
 b)
 Hvis resultatet af verifikationen af ordningen for inspektion og udstedelse af certifikater er tilfredsstillende, skal den importerende part underrette den eksporterende part skriftligt herom. I så fald kan det af oplysningerne fremgå, at den importerende part har tilladt eller agter at tillade importen af en eller flere specifikke kategorier af produkter.
 c)
 Hvis resultatet af verifikationen af ordningen for inspektion og udstedelse af certifikater ikke er tilfredsstillende, skal den importerende part underrette den eksporterende part skriftligt herom. I så fald skal oplysningerne omfatte:
 i)
 angivelse af de betingelser, herunder betingelser vedrørende den eksporterende parts ordning for inspektion og udstedelse af certifikater, der fortsat mangler at blive opfyldt af den eksporterende part, for at den importerende part kan tillade importen af en eller flere specifikke kategorier af produkter af animalsk oprindelse
 ii)
 en omtale af det forhold, at specifikke virksomheder, der fremstiller produkter af animalsk oprindelse, kan gives tilladelse til at eksportere til den importerende part ved opfyldelse af de relevante importkrav i artikel 5.7 (Importkrav), eller
 iii)
 en erklæring om, at den importerende part ikke tillader import af den eller de specifikke kategorier af produkter fra den eksporterende part.
 2. I tilfælde, hvor den importerende part har tilladt import af en eller flere specifikke kategorier af produkter af animalsk oprindelse, jf. stk. 1, litra b), underretter den eksporterende part den importerende part om listen over enkeltvirksomheder, der opfylder den importerende parts krav, jf. særlig artikel 5.7 (Importkrav) og artikel 5.8 (Verifikation). Herudover gælder følgende:
 a)
 Efter anmodning fra den eksporterende part skal den importerende part godkende enkeltvirksomheder som omhandlet i bilag 5-B, stk. 3, og som er beliggende på den eksporterende parts område, uden forudgående inspektion af disse enkeltvirksomheder. Når den eksporterende part anmoder den importerende part om godkendelse, afgiver den alle de oplysninger, der kræves af den importerende part for at sikre efterlevelse af de relevante krav, herunder kravene i artikel 5.7 (Importkrav). Den importerende parts godkendelse skal stemme overens med betingelserne i bilag 5-B og være begrænset til de kategorier af produkter, for hvilke importen er tilladt.
 b)
 Efter godkendelse af de i stk. 2, litra a), omhandlede enkeltvirksomheder skal den importerende part i overensstemmelse med sine gældende retlige og administrative procedurer træffe de nødvendige lovgivningsmæssige og administrative foranstaltninger til at tillade importen senest 40 kalenderdage efter modtagelsen af den eksporterende parts anmodning og, hvis det er relevant, de oplysninger, der kræves af den importerende part for at sikre efterlevelse af de relevante krav, herunder kravene i artikel 5.7 (Importkrav).
 c)
 Den importerende part skal meddele den eksporterende part sin godkendelse eller afvisning af enkeltvirksomheder som omhandlet i stk. 2, litra a), og begrunde en eventuel afvisning.
 ARTIKEL 5.10
 Foranstaltninger vedrørende dyrs og planters sundhed
 1. Parterne anerkender begreberne parasit- eller


text:
sygdomsfrie steder og steder med lav forekomst af parasitter eller sygdomme i overensstemmelse med SPS-aftalen samt OIE- og IPPC-standarder, -retningslinjer og -henstillinger. Det i artikel 5.15 (Udvalget for Sundheds- og Plantesundhedsforanstaltninger) omhandlede SPS-Udvalg kan fastlægge yderligere enkeltheder for proceduren for anerkendelse af sådanne steder, herunder steder, hvor der har været et sygdomsudbrud, under hensyntagen til SPS-aftalen samt de relevante OIE- og IPPC-standarder, -retningslinjer og -henstillinger.
 2. Ved bestemmelsen af parasit- eller sygdomsfrie steder og steder med lav forekomst af parasitter eller sygdomme inddrager parterne faktorer såsom geografisk beliggenhed, økosystemer, epidemiologisk overvågning og sundheds- eller plantesundhedskontrollens effektivitet på de pågældende steder.
 3. Parterne etablerer et tæt samarbejde om bestemmelsen af parasit- eller sygdomsfrie steder og steder med lav forekomst af parasitter og sygdomme med det formål at skabe tillid til de procedurer, den anden part anvender til bestemmelse af sådanne steder. Når den importerende part accepterer den bestemmelse af sådanne steder, der er foretaget af den eksporterende part, baserer den i princippet sin afgørelse vedrørende dyrs eller planters sundhedsstatus i den eksporterende part eller dele heraf på oplysninger afgivet af den eksporterende part i overensstemmelse med SPS-aftalen samt OIE- og IPPC-standarder, -retningslinjer og -henstillinger.
 4. Hvis den importerende part ikke accepterer den bestemmelse, der er foretaget af den eksporterende part, angiver den årsagerne hertil og er parat til at indgå i konsultationer.
 5. Hvis den eksporterende part hævder, at steder på dens område er parasit- eller sygdomsfrie steder eller steder med en lav forekomst af parasitter eller sygdomme, tilvejebringer den relevante beviser til over for den importerende part objektivt at godtgøre, at de pågældende steder er og sandsynligvis forbliver henholdsvis parasit- eller sygdomsfrie steder eller steder med lav forekomst af parasitter eller sygdomme. Med henblik herpå gives den importerende part efter anmodning rimelig adgang til at gennemføre inspektion, prøvning og andre relevante procedurer.
 6. Parterne anerkender OIE-princippet om afgrænsning af segmenter og IPPC-princippet om parasitfrie produktionssteder. Det i artikel 5.15 (Udvalget for Sundheds- og Plantesundhedsforanstaltninger) omhandlede SPS-Udvalg vurderer de OIE- og IPPC-henstillinger, der fremover måtte blive udsendt om dette emne, og kan fremsætte tilsvarende henstillinger.
 ARTIKEL 5.11
 Gennemsigtighed og udveksling af oplysninger
 1. Parterne:
 a)
 tilstræber gennemsigtighed hvad angår SPS-foranstaltninger på handelsområdet, særlig dem, der anvendes over for import fra den anden part i henhold til artikel 5.7 (Importkrav)
 b)
 styrker gensidig forståelse af deres respektive SPS-foranstaltninger og disses anvendelse
 c)
 udveksler oplysninger om spørgsmål vedrørende udviklingen og anvendelsen af SPS-foranstaltninger, herunder nye videnskabelige beviser, som påvirker eller kan påvirke handelen mellem parterne, med henblik på at minimere deres negative virkninger for samhandelen
 d)
 meddeler efter anmodning fra en part og inden for 15 kalenderdage, hvilke krav der gælder for importen af specifikke produkter, og
 e)
 meddeler efter anmodning fra en part og inden for 15 kalenderdage status for anmodningen om tilladelse for specifikke produkter.
 2. De kontaktpunkter, der er ansvarlige for oplysningerne i henhold til stk. 1, er dem, der udpeges af parterne i overensstemmelse med artikel 13.4 (Forespørgsler og kontaktpunkter), stk. 1. Oplysningerne sendes pr. brev, fax eller e-mail.


text:
Oplysninger, der sendes pr. e-mail, kan underskrives elektronisk og må kun udveksles mellem kontaktpunkterne.
 3. Når oplysningerne efter stk. 1, litra c), er stillet til rådighed ved anmeldelse til WTO i overensstemmelse med de relevante WTO-regler og -procedurer, eller når de er gjort tilgængelige på parternes officielle, offentlige og gratis websteder, anses den i nævnte litra omhandlede informationsudveksling for at have fundet sted.
 4. Alle underretninger i henhold til dette kapitel skal ske til de i stk. 2 omhandlede kontaktpunkter.
 ARTIKEL 5.12
 Konsultationer
 1. Parterne underretter hver især skriftligt den anden part inden for to arbejdsdage om alvorlige eller væsentlige risici for menneskers, dyrs eller planters liv eller sundhed, herunder fødevarekriser.
 2. Skønner en part, at der er en alvorlig risiko for menneskers, dyrs eller planters liv eller sundhed, som berører produkter, der handles, gennemføres der efter anmodning og hurtigst muligt konsultationer vedrørende situationen. I så fald bestræber parterne sig på at tilvejebringe alle nødvendige oplysninger i tide for at undgå handelsforstyrrelser.
 3. Konsultationer som omhandlet i stk. 2 kan afholdes pr. e-mail eller via video- eller telefonkonference. Den anmodende part sørger for, at der udarbejdes et referat af konsultationerne.
 ARTIKEL 5.13
 Nødforanstaltninger
 1. I tilfælde af alvorlige risici for menneskers, dyrs eller planters liv eller sundhed kan den importerende part uden forudgående underretning træffe de nødvendige foranstaltninger til beskyttelse af menneskers, dyrs eller planters liv eller sundhed. For sendinger, der er undervejs mellem parterne, skal den importerende part søge den relativt bedste løsning for at undgå unødvendige handelsforstyrrelser.
 2. Den part, der træffer foranstaltninger, underretter den anden part så hurtigt som muligt og under alle omstændigheder senest 24 timer efter indførelsen af foranstaltningen. Begge parter kan anmode om oplysninger vedrørende den sundhedsmæssige og plantesundhedsmæssige situation eller de foranstaltninger, der måtte være indført. Den anden part svarer, så snart de ønskede oplysninger er tilgængelige.
 3. Efter anmodning fra en af parterne og i overensstemmelse med artikel 5.12 (Konsultationer) afholder parterne konsultationer om situationen senest 15 kalenderdage efter underretningen. Disse konsultationer gennemføres med henblik på at undgå unødvendige handelsforstyrrelser. Parterne kan overveje muligheder for at lette gennemførelsen af foranstaltningerne eller deres udskiftning med andre foranstaltninger.
 ARTIKEL 5.14
 Ækvivalens
 1. Parterne kan anerkende ækvivalens for en individuel foranstaltning, en gruppe af foranstaltninger eller ordninger, der finder anvendelse på en sektor eller en del af en sektor, jf. stk. 4-7. Anerkendelse af ækvivalens vedrører handel mellem parterne med dyr og animalske produkter, planter og planteprodukter eller i givet fald hertil relaterede varer.
 2. Er der ikke anerkendt ækvivalens, finder handelen sted på den importerende parts betingelser for at leve op til det beskyttelsesniveau, som denne finder passende.
 3. Anerkendelse af ækvivalens kræver vurdering og anerkendelse af følgende:
 a)
 eksisterende SPS-foranstaltninger i lovgivning, standarder og procedurer, herunder kontrol af ordninger for inspektion og udstedelse af certifikater, for at sikre, at både den eksporterende og den importerende parts SPS-foranstaltninger er opfyldt
 b)
 de kompetente myndigheders dokumenterede struktur, beføjelser, hierarkiske system, virkemåde og disponible midler, og
 c)
 den kompetente myndigheds resultater hvad angår kontrolprogrammer og garantier.


text:
4. Parterne tager ved vurderingerne hensyn til de indvundne erfaringer.
 5. Den importerende part anerkender en eksporterende parts sundheds- eller plantesundhedsforanstaltning som ækvivalent, hvis den eksporterende part objektivt godtgør, at dens foranstaltning opfylder det beskyttelsesniveau, som den importerende part finder passende. Med henblik herpå gives den importerende part efter anmodning rimelig adgang til at gennemføre inspektion, prøvning og andre relevante procedurer.
 6. Parterne tager hensyn til vejledning fra Codex Alimentarius, OIE, IPPC og Komitéen for Sundheds- og Plantesundhedsforanstaltninger under WTO i forbindelse med anerkendelse af ækvivalens.
 7. Er der anerkendt ækvivalens, kan parterne endvidere i fællesskab lægge sig fast på en forenklet model for de officielle sundheds- eller plantesundhedscertifikater, som er nødvendige for hver sending af dyr eller animalske produkter, planter eller planteprodukter eller andre hertil relaterede varer bestemt til import.
 ARTIKEL 5.15
 Udvalget for Sundheds- og Plantesundhedsforanstaltninger
 1. Udvalget for Sundheds- og Plantesundhedsforanstaltninger (i det følgende benævnt »SPS-Udvalget«), nedsat ved artikel 16.2 (Specialiserede udvalg), skal bestå af bl.a. repræsentanter for parternes kompetente myndigheder.
 2. SPS-Udvalget træder sammen senest et år efter denne aftales ikrafttræden. Derefter træder det sammen mindst en gang om året eller efter aftale mellem parterne. SPS-Udvalget vedtager sin forretningsorden på det første møde. Møderne afholdes ansigt til ansigt, via telefonkonference, videokonference eller via ethvert andet middel, parterne bliver enige om.
 3. SPS-Udvalget kan aftale at oprette tekniske arbejdsgrupper bestående af eksperter fra parterne, som skal indkredse og behandle tekniske og videnskabelige spørgsmål, der opstår i forbindelse med dette kapitel, og udforske mulighederne for yderligere samarbejde om SPS-anliggender af fælles interesse. Når der er behov for supplerende ekspertviden, kan andre medlemmer end repræsentanter for parterne deltage i en teknisk arbejdsgruppes arbejde.
 4. SPS-Udvalget kan behandle alle spørgsmål vedrørende dette kapitels effektive funktion. Det har særlig følgende ansvar og opgaver:
 a)
 at udarbejde de nødvendige procedurer eller ordninger for gennemførelsen af dette kapitel, herunder bilag 5-A og 5-B
 b)
 at overvåge gennemførelsen af dette kapitel, og
 c)
 at udgøre et forum for drøftelse af problemer, der opstår i forbindelse med anvendelsen af visse SPS-foranstaltninger, med henblik på at finde gensidigt acceptable løsninger. I den forbindelse indkaldes SPS-Udvalget efter anmodning fra en af parterne til hastemøde med henblik på konsultationer. Disse konsultationer berører ikke parternes rettigheder og forpligtelser i henhold til kapitel fjorten (Tvistbilæggelse) og kapitel femten (Mæglingsordning).
 5. SPS-Udvalget udveksler oplysninger, ekspertviden og erfaringer på dyrevelfærdsområdet for at fremme parternes samarbejde om dyrevelfærd.
 6. Parterne kan ved en beslutning, der træffes i SPS-Udvalget, vedtage henstillinger og afgørelser vedrørende importtilladelser, informationsudveksling, gennemsigtighed, anerkendelse af regionalisering, ækvivalens og alternative foranstaltninger samt ethvert andet spørgsmål, der er omhandlet i stk. 4 og 5.
 ARTIKEL 5.16
 Tekniske konsultationer
 1. Finder en part, at en foranstaltning truffet af den anden part er eller kan være i strid med forpligtelserne i henhold til dette kapitel, og at foranstaltningen forårsager eller kan forårsage en uberettiget handelsforstyrrelse, kan den anmode om tekniske konsultationer i SPS-Udvalget med henblik på at finde en gensidigt acceptabel løsning. De kompetente myndigheder, der er omhandlet i bilag 5-A, letter disse konsultationer.


text:
2. Tekniske konsultationer i SPS-Udvalget anses for afsluttet senest 30 dage efter datoen for indgivelsen af anmodningen om tekniske konsultationer, medmindre parterne enes om at fortsætte dem. De tekniske konsultationer kan afholdes via telefonkonference, videokonference eller via ethvert andet middel, parterne bliver enige om.
 KAPITEL SEKS
 TOLD OG HANDELSLETTELSER
 ARTIKEL 6.1
 Mål
 1. Parterne anerkender vigtigheden af spørgsmål vedrørende told og handelslettelser i forbindelse med de skiftende globale handelsvilkår. Parterne er enige om at styrke samarbejdet på dette område med henblik på at sikre, at den relevante lovgivning og de relevante procedurer samt de relevante myndigheders administrative kapacitet opfylder målene om at fremme handelslettelser, samtidig med at man sikrer en effektiv toldkontrol.
 2. Med henblik herpå er parterne enige om, at lovgivningen skal være ikkeforskelsbehandlende, og at toldprocedurerne skal være baseret på moderne metoder og effektiv kontrol for at bekæmpe svig og beskytte lovlig handel.
 3. Parterne anerkender, at legitime samfundsmæssige interesser, herunder målene vedrørende sikkerhed og bekæmpelse af svig, på ingen måde må anfægtes.
 ARTIKEL 6.2
 Principper
 1. Parterne er enige om, at deres respektive toldbestemmelser og -procedurer skal være baseret på:
 a)
 internationale instrumenter og standarder, der finder anvendelse på told og handel, og som parterne hver især har anerkendt, herunder de væsentlige elementer i den reviderede Kyotokonvention om forenkling og harmonisering af toldprocedurerne, den internationale konvention om det harmoniserede varebeskrivelses- og varenomenklatursystem og WCO's »Framework of Standards to Secure and Facilitate Global Trade« (i det følgende benævnt »SAFE-rammen«) (WCO: Verdenstoldorganisationen)
 b)
 beskyttelse af lovlig handel gennem en effektiv håndhævelse og efterlevelse af lovkrav
 c)
 lovgivning, hvorved man undgår unødvendige eller forskelsbehandlende byrder for de økonomiske aktører, og som yderligere begunstiger økonomiske aktører, der i høj grad efterlever reglerne, og som sikrer beskyttelsesforanstaltninger over for svig og ulovlige eller skadevoldende aktiviteter, og
 d)
 regler, der sikrer, at sanktioner for overtrædelse af toldregulativer eller procedurekrav er forholdsmæssigt afpassede og ikkeforskelsbehandlende, og at håndhævelsen heraf ikke forsinker frigivelsen af varerne urimeligt.
 2. For at forbedre arbejdsmetoderne og sikre ikkeforskelsbehandling, gennemsigtighed, effektivitet, integritet og ansvarlighed i transaktionerne skal parterne:
 a)
 så vidt muligt forenkle krav og formaliteter med henblik på hurtig frigivelse og fortoldning af varer og
 b)
 bestræbe sig på yderligere at forenkle og standardisere de oplysninger og den dokumentation, der kræves af toldmyndigheder og andre organer.
 ARTIKEL 6.3
 Toldsamarbejde
 1. Parterne samarbejder i toldspørgsmål via deres respektive myndigheder for at sikre, at målene i artikel 6.1 (Mål) opfyldes.
 2. For at styrke samarbejdet på toldområdet skal parterne bl.a.:
 a)
 udveksle oplysninger om deres respektive toldlovgivning, gennemførelsen heraf og deres toldprocedurer, navnlig med hensyn til:
 i)
 forenkling og modernisering af toldprocedurer
 ii)
 toldmyndighedernes grænsekontrol af intellektuelle ejendomsrettigheder
 iii)
 transitforsendelser og omladning, og
 iv)
 forbindelser med erhvervslivet
 b)
 overveje udformning af fælles initiativer vedrørende import, eksport og andre toldprocedurer samt initiativer med henblik på at sikre erhvervslivet en effektiv service
 c)
 samarbejde om toldrelaterede aspekter af sikring og fremme af den internationale handelsforsyningskæde i overensstemmelse med SAFE-rammen
 d)
 når det er relevant, sørge for gensidig anerkendelse af deres respektive risikostyringsteknikker, risikostandarder,


text:
sikkerhedskontrolsystemer og handelspartnerskabsprogrammer, herunder aspekter såsom datatransmission og gensidigt aftalte fordele, og
 e)
 styrke koordineringen i internationale organisationer såsom WTO og WCO.
 ARTIKEL 6.4
 Transitforsendelse og omladning
 1. Parterne sikrer lettelse og effektiv kontrol af omladninger og transitforsendelser gennem deres områder.
 2. Parterne fremmer og gennemfører regionale transitordninger med henblik på at lette handelen.
 3. Parterne sikrer samarbejde og koordinering mellem alle berørte myndigheder og organer på deres respektive områder med henblik på at lette transittrafik.
 ARTIKEL 6.5
 Forhåndsbesked
 Parterne giver forud for importen af varer til deres område og i overensstemmelse med deres lovgivning og procedurer skriftlig forhåndsbesked gennem deres toldmyndigheder eller andre kompetente myndigheder til erhvervsdrivende, som er etableret på deres område, om tarifering, oprindelsesregler og andre spørgsmål, som parterne måtte beslutte.
 ARTIKEL 6.6
 Forenklet toldprocedure
 1. Parterne etablerer forenklede import- og eksportprocedurer, som er gennemsigtige og effektive, for at reducere omkostningerne og øge forudsigeligheden for de økonomiske aktører, herunder små og mellemstore virksomheder. Godkendte erhvervsdrivende skal desuden have nemmere adgang til toldforenklinger efter objektive og ikkeforskelsbehandlende kriterier.
 2. Der anvendes et enhedsdokument til toldangivelser (evt. elektronisk) med henblik på opfyldelse af de nødvendige formaliteter i forbindelse med henførsel af varer under en toldprocedure.
 3. Parterne anvender moderne toldteknikker, herunder metoder til risikovurdering og efterfølgende kontrol af toldbehandling, for at forenkle og lette indpassage og frigivelse af varer.
 4. Parterne fremmer gradvis udvikling og anvendelse af systemer, herunder IT-baserede systemer, der kan lette elektronisk udveksling af data mellem deres respektive erhvervsdrivende, toldmyndigheder og andre relaterede organer.
 ARTIKEL 6.7
 Frigivelse af varer
 Parterne sikrer, at deres toldmyndigheder, grænsemyndigheder og andre kompetente myndigheder anvender krav og procedurer, der:
 a)
 muliggør hurtig frigivelse af varer inden for et tidsrum, som ikke overstiger det, der er nødvendigt til at sikre efterlevelse af deres lovgivning og formaliteter vedrørende told og handel mv.
 b)
 muliggør behandling før ankomst (dvs. elektronisk forhåndsindgivelse og færdigbehandling af oplysninger inden varernes fysiske ankomst) med henblik på frigivelse af varerne straks efter ankomsten, og
 c)
 muliggør frigivelse af varer, uden at der betales told, forudsat af der stilles en garanti, hvis det er påkrævet efter lovgivningen i parterne, som sikkerhed for den endelige betaling af tolden.
 ARTIKEL 6.8
 Gebyrer og afgifter
 1. Der pålægges kun gebyrer og afgifter for tjenesteydelser, som udføres i forbindelse med den pågældende import eller eksport, og for formaliteter, der skal opfyldes for at kunne foretage en sådan import eller eksport. De må ikke overstige de anslåede omkostninger til de ydede tjenester og må ikke beregnes på et ad valorem-grundlag.
 2. Oplysningerne om gebyrer og afgifter offentliggøres via et officielt udpeget medie, som kan omfatte internettet. Det skal af oplysningerne fremgå, hvorfor den ydede tjeneste pålægges et gebyr eller en afgift, hvilken myndighed der er ansvarlig herfor, hvilket gebyr eller hvilken afgift der vil blive opkrævet, og hvornår og hvordan det/den skal betales.
 3. Der pålægges ikke nye eller ændrede gebyrer og afgifter, inden der er offentliggjort oplysninger i henhold til stk. 2, og disse er gjort nemt tilgængelige.
 ARTIKEL 6.9
 Toldklarerere
 Parterne er enige


text:
om, at deres respektive toldbestemmelser og -procedurer ikke skal nødvendiggøre obligatorisk anvendelse af toldklarerere. Parterne anvender gennemsigtige, ikkeforskelsbehandlende og forholdsmæssigt afpassede regler, når de godkender toldklarerere.
 ARTIKEL 6.10
 Inspektion før afsendelse
 Parterne er enige om, at deres respektive toldbestemmelser og -procedurer ikke skal nødvendiggøre obligatorisk inspektion før afsendelse, jf. aftalen om inspektion inden afsendelse, eller enhver anden undersøgelse udført af private virksomheder på bestemmelsesstedet inden toldbehandlingen.
 ARTIKEL 6.11
 Toldværdiansættelse
 1. Parterne bestemmer toldværdien af varer i overensstemmelse med toldværdiansættelsesaftalen.
 2. Parterne samarbejder med henblik på at nå frem til en fælles holdning til spørgsmål vedrørende toldværdiansættelse.
 ARTIKEL 6.12
 Risikostyring
 1. Parterne baserer deres undersøgelses- og frigivelsesprocedurer og deres procedurer for verifikation efter indpassage på risikovurderingsprincipper og anvendelse af revision frem for at undersøge alle sendinger tilbundsgående for at efterprøve, om de overholder samtlige importkrav.
 2. Parterne er enige om at indføre og anvende deres kontrolkrav og -procedurer ved import, eksport, transitforsendelse og omladning på grundlag af risikostyringsprincipper for at koncentrere foranstaltningerne vedrørende efterlevelse om de transaktioner, der kræver størst opmærksomhed.
 ARTIKEL 6.13
 One-stop-shop
 Parterne bestræber sig på at udvikle eller opretholde one-stop-shops for at lette samlet elektronisk indgivelse af alle de oplysninger, der i henhold til toldlovgivningen og anden lovgivning skal afgives ved eksport, import og transitforsendelse af varer.
 ARTIKEL 6.14
 Klageprocedurer
 1. Parterne etablerer effektive, hurtige og ikkeforskelsbehandlende og lettilgængelige procedurer for at sikre retten til at påklage toldmyndighedernes og andre kompetente myndigheders administrative tiltag, afgørelser og beslutninger, som påvirker import eller eksport af varer eller varer i transit.
 2. Klageprocedurer kan bl.a. omfatte en administrativ prøvelse, der foretages af tilsynsmyndigheden, og en retslig prøvelse af de afgørelser, der er truffet på administrativt niveau i henhold til parternes lovgivning.
 ARTIKEL 6.15
 Gennemsigtighed
 1. Parterne offentliggør eller tilgængeliggør på anden måde, herunder elektronisk, deres lovgivning, forskrifter og administrative procedurer og andre krav vedrørende told og handelslettelser.
 2. Parterne udpeger eller opretholder et eller flere informationskontorer, som kan besvare forespørgsler fra berørte personer vedrørende told og handelslettelser.
 ARTIKEL 6.16
 Forbindelser med erhvervslivet
 Parterne er enige om:
 a)
 at det er vigtigt med rettidige konsultationer med repræsentanter for de erhvervsdrivende i forbindelse med udarbejdelse af lovgivningsforslag og generelle procedurer vedrørende told og handelslettelser; der afholdes derfor konsultationer mellem toldmyndighederne og erhvervslivet, når det er relevant
 b)
 så vidt muligt med elektroniske midler at offentliggøre eller på anden måde tilgængeliggøre ny lovgivning og nye generelle procedurer vedrørende told og handelslettelser forud for anvendelsen af sådan lovgivning og sådanne procedurer, tillige med ændringer og fortolkninger heraf; de offentliggør også relevante administrative meddelelser, bl.a. vedrørende myndighedernes krav og procedurer for indpassage samt åbningstider og arbejdsprocedurer for toldsteder i havne og ved grænseovergangssteder samt for informationskontorer
 c)
 at det er nødvendigt at afsætte rimelig tid mellem offentliggørelsen af nye eller ændrede retsforskrifter, procedurer, gebyrer og afgifter og disses ikrafttræden, uden at dette berører forfølgelsen af legitime samfundsmæssige interesser (f.eks. gennem ændringer af toldsatser), og
 d)
 at sikre, at deres respektive toldkrav og dermed forbundne krav og procedurer fortsat opfylder erhvervslivets behov, følger bedste praksis og er


text:
så lidt handelsbegrænsende som muligt.
 ARTIKEL 6.17
 Toldudvalget
 1. Det ved artikel 16.2 (Specialiserede udvalg) nedsatte Toldudvalg består af repræsentanter for parternes toldmyndigheder og andre kompetente myndigheder. Toldudvalget sikrer, at dette kapitel, protokol 1 og eventuelle supplerende toldrelaterede bestemmelser, som parterne måtte fastlægge i fællesskab, fungerer efter hensigten. Parterne kan i Toldudvalget drøfte og træffe beslutninger om alle spørgsmål i den forbindelse.
 2. I Toldudvalget kan parterne vedtage henstillinger og træffe beslutninger om gensidig anerkendelse af risikostyringsteknikker, risikostandarder, sikkerhedskontrolsystemer og handelspartnerskabsprogrammer, herunder aspekter såsom datatransmission og gensidigt aftalte fordele, og om alle andre spørgsmål, der falder ind under stk. 1.
 3. Parterne kan aftale at afholde ad hoc-møder om et hvilket som helst toldanliggende, herunder oprindelsesregler og de supplerende toldrelaterede bestemmelser, som de måtte være blevet enige om. De kan også efter behov oprette underudvalg for specifikke spørgsmål.
 KAPITEL SYV
 IKKETOLDMÆSSIGE HINDRINGER FOR HANDEL OG INVESTERINGER I FORBINDELSE MED PRODUKTION AF VEDVARENDE ENERGI
 ARTIKEL 7.1
 Mål
 I overensstemmelse med den globale indsats for reduktion af drivhusgasser deler parterne målet om at fremme, udvikle og øge produktionen af energi fra vedvarende og bæredygtige ikkefossile kilder, navnlig via handelslettelser og investeringer. Med henblik herpå samarbejder parterne om at fjerne eller reducere toldsatser og ikketoldmæssige barrierer samt om at befordre reguleringsmæssig konvergens med eller i retning af regionale eller internationale standarder.
 ARTIKEL 7.2
 Definitioner
 I dette kapitel forstås ved:
 a)
 »krav om lokalt indhold«:
 i)
 for varer: et krav om, at en virksomhed skal købe eller bruge varer af indenlandsk oprindelse eller varer fra en indenlandsk kilde, uanset om dette krav udtrykkes som bestemte produkter, en bestemt mængde eller værdi af produkter eller en del af den lokale produktions mængde eller værdi
 ii)
 for tjenesteydelser: et krav, der begrænser valget af tjenesteyder eller tjenesteydelse på bekostning af tjenesteydere eller tjenesteydelser fra den anden part
 b)
 »foranstaltning«: enhver foranstaltning, der falder ind under dette kapitel, og som træffes af en part, det være sig i form af en lov, forskrift, regel, procedure, beslutning, administrativ handling mv.
 c)
 »foranstaltninger, i henhold til hvilke der skal dannes partnerskaber med lokale virksomheder«: et krav om i fællesskab med lokale virksomheder eller andre virksomheder at oprette eller drive en juridisk enhed såsom et selskab, en trust, et partnerskab eller et joint venture eller om at indgå andre kontrakter
 d)
 »kompensation«: en betingelse, der tilskynder til udvikling på lokalt plan, f.eks. ubegrundet udstedelse af licens på teknologi, investering, forpligtelse til at indgå kontrakt med en bestemt finansiel institution, modkøb og lignende krav, og
 e)
 »tjenesteyder«: en tjenesteyder som defineret i artikel 8.2 (Definitioner), litra l).
 ARTIKEL 7.3
 Anvendelsesområde
 1. Dette kapitel finder anvendelse på foranstaltninger, der kan påvirke handel og investeringer mellem parterne, i forbindelse med produktion af energi fra vedvarende og bæredygtige ikkefossile kilder, navnlig vindenergi, solenergi, aerotermisk, geotermisk og hydrotermisk energi samt havenergi, vandkraft, energi fra biomasse, lossepladsgas, gas fra rensningsanlæg og biogas, men ikke i forbindelse med de produkter, der anvendes til energiproduktionen.
 2. Dette kapitel finder ikke anvendelse på forsknings- og udviklingsprojekter og på demonstrationsprojekter,


text:
der gennemføres i ikkekommercielt omfang.
 3. Dette kapitel berører ikke anvendelsen af andre relevante bestemmelser i denne aftale, herunder undtagelser, forbehold og restriktioner i forhold til disse bestemmelser, og de i stk. 1 omhandlede foranstaltninger med de fornødne ændringer. Det præciseres, at skulle dette kapitel være uforeneligt med andre bestemmelser i denne aftale, har sidstnævnte forrang i den udstrækning, uforeneligheden gør sig gældende.
 ARTIKEL 7.4
 Principper
 Parterne:
 a)
 afholder sig fra at indføre foranstaltninger med krav om lokalt indhold eller anden kompensation, der berører den anden parts produkter, tjenesteydere, erhvervsdrivende eller etableringer
 b)
 afholder sig fra at indføre foranstaltninger, i henhold til hvilke der skal dannes partnerskaber med lokale virksomheder, medmindre sådanne partnerskaber anses for nødvendige af tekniske grunde, og parten kan dokumentere disse tekniske grunde efter anmodning fra den anden part
 c)
 sikrer, at eventuelle regler vedrørende de godkendelses-, certificerings- og licensprocedurer, der anvendes, særlig med hensyn til udstyr, anlæg og tilknyttede infrastrukturer for transmissionsnet, er objektive, gennemsigtige og uvildige, og at de ikke forskelsbehandler ansøgere fra den anden part
 d)
 sikrer, at de administrative afgifter, der pålægges ved eller i forbindelse med:
 i)
 import og anvendelse af varer med oprindelse i den anden part, eller som berører levering af varer fra den anden parts leverandører, stemmer overens med artikel 2.10 (Gebyrer og formaliteter i forbindelse med import og eksport), og
 ii)
 levering af tjenesteydelser fra den anden parts leverandører, stemmer overens med artikel 8.18 (Anvendelsesområde og definitioner), artikel 8.19 (Licens- og kvalifikationskrav) og artikel 8.20 (Licens- og kvalifikationsprocedurer), og
 e)
 sikrer, at vilkår, betingelser og procedurer for tilslutning og adgang til eltransmissionsnet er gennemsigtige og ikke forskelsbehandler leverandører fra den anden part.
 ARTIKEL 7.5
 Standarder, tekniske forskrifter og overensstemmelsesvurdering
 1. Foreligger der internationale eller regionale standarder for produkter, der anvendes til produktion af energi fra vedvarende og bæredygtige ikkefossile kilder, benytter parterne disse standarder eller de relevante dele heraf som grundlag for deres tekniske forskrifter, undtagen når disse internationale standarder eller relevante dele ville være et ineffektivt eller uegnet middel til at opfylde de forfulgte legitime mål. Med henblik på dette stykke betragtes navnlig Den Internationale Standardiseringsorganisation (i det følgende benævnt »ISO«) og Den Internationale Elektrotekniske Kommission (i det følgende benævnt »IEC«) som relevante internationale standardiseringsorganer.
 2. Når det er relevant, fastsætter parterne tekniske forskrifter på basis af funktionsdygtighed, herunder miljøresultater, frem for på basis af design eller beskrivende egenskaber.
 3. For så vidt angår produkter henhørende under kapitel 84 i det harmoniserede system (undtagen 8401) samt under HS 850231 og 854140:
 a)
 accepterer Unionen uden yderligere krav overensstemmelseserklæringer fra Singapores leverandører på de samme vilkår som dem, der gælder for EU-leverandører, med henblik på markedsføring af de pågældende produkter, og
 b)
 accepterer Singapore uden yderligere krav overensstemmelseserklæringer eller prøvningsrapporter fra Unionen med henblik på markedsføring af de pågældende produkter. Singapore kan kræve obligatorisk tredjepartsprøvning eller -certificering efter betingelserne i bilag 4-A, artikel 5 (Beskyttelsesforanstaltninger).
 Det præciseres, at dette stykke ikke er til hinder for, at parterne kan anvende krav, som ikke vedrører de i dette stykke omhandlede


text:
produkter, f.eks. planlægningslovgivning og byggeforskrifter.
 ARTIKEL 7.6
 Undtagelser
 1. Dette kapitel er underlagt de undtagelser, som er fastsat i artikel 2.14 (Almindelige undtagelser), artikel 8.62 (Almindelige undtagelser), artikel 9.3 (Sikkerhed og generelle undtagelser), og, af klarhedshensyn, de relevante bestemmelser i kapitel seksten (Institutionelle, generelle og afsluttende bestemmelser).
 2. Det præciseres, at intet i dette kapitel må fortolkes således, at det forhindrer en part i at indføre eller håndhæve foranstaltninger, som er nødvendige for, at de pågældende energinet kan fungere sikkert, eller for energiforsyningssikkerheden, forudsat at de pågældende foranstaltninger ikke anvendes på en måde, der udgør en vilkårlig eller uberettiget forskelsbehandling af parternes produkter, tjenesteydere eller investorer, hvor de samme forhold gør sig gældende, eller en skjult begrænsning af handel og investeringer mellem parterne.
 ARTIKEL 7.7
 Gennemførelse og samarbejde
 1. Parterne samarbejder og udveksler oplysninger om alle emner af relevans for gennemførelsen af dette kapitel i Handelsudvalget, nedsat ved artikel 16.1 (Handelsudvalget). Parterne kan ved en beslutning, der træffes i Handelsudvalget, vedtage passende gennemførelsesforanstaltninger med henblik herpå og ajourføre dette kapitel efter behov.
 2. Samarbejdet kan omfatte:
 a)
 udveksling af oplysninger, erfaringer med regulering og eksempler på bedste praksis på områder som:
 i)
 udformning og ikkeforskelsbehandlende gennemførelse af foranstaltninger, der fremmer udbredelsen af energi fra vedvarende kilder
 ii)
 CO2-opsamling og -lagring
 iii)
 intelligente net
 iv)
 energieffektivitet, og
 v)
 tekniske forskrifter, standarder og overensstemmelsesvurderingsprocedurer som f.eks. dem, der vedrører krav til en forsyningsnetkodeks, og
 b)
 fremme, også i relevante regionale fora, af konvergens mellem på den ene side deres indenlandske eller regionale tekniske forskrifter, reguleringsmæssige principper, standarder, krav samt overensstemmelsesvurderingsprocedurer og på den anden side de internationale standarder.
 KAPITEL OTTE
 TJENESTEYDELSER, ETABLERING OG ELEKTRONISK HANDEL
 AFDELING A
 ALMINDELIGE BESTEMMELSER
 ARTIKEL 8.1
 Mål og anvendelsesområde
 1. Parterne, der bekræfter deres respektive forpligtelser i henhold til WTO-overenskomsten, fastlægger herved de ordninger, der er nødvendige for en gradvis og gensidig liberalisering af handel med tjenesteydelser, etablering og elektronisk handel.
 2. Medmindre andet er fastsat, gælder for dette kapitel:
 a)
 at det ikke finder anvendelse på subsidier og tilskud, der ydes af parterne, herunder statsstøttede lån, garantier og forsikringer
 b)
 at det ikke finder anvendelse på tjenesteydelser, der leveres under udøvelse af offentlig myndighed inden for parternes respektive områder
 c)
 at det ikke må nødvendiggøre privatisering af offentlige virksomheder, og
 d)
 at det ikke finder anvendelse på love, forskrifter og krav, der vedrører offentlige organers indkøb af tjenesteydelser til eget brug og uden sigte på kommercielt videresalg og heller ikke med sigte på anvendelse i forbindelse med levering af tjenesteydelser til kommercielt salg.
 3. Parterne bevarer retten til at regulere og indføre nye forskrifter med henblik på at opfylde legitime politikmål på en måde, der stemmer overens med dette kapitel.
 4. Dette kapitel finder ikke anvendelse på foranstaltninger over for fysiske personer, der søger adgang til arbejdsmarkedet i en af parterne, og ej heller på foranstaltninger vedrørende statsborgerskab, bopæl eller fast beskæftigelse. Intet i dette kapitel må forhindre en part i at anvende foranstaltninger til at regulere indrejse i eller midlertidigt ophold på dens område for


text:
fysiske personer fra den anden part, herunder foranstaltninger, som er nødvendige for at beskytte dens grænsers integritet og sikre en ordnet grænsepassage for fysiske personer, forudsat at disse foranstaltninger ikke anvendes på en sådan måde, at de ophæver eller forringer fordelene (4) for den anden part i henhold til dette kapitel.
 ARTIKEL 8.2
 Definitioner
 I dette kapitel forstås ved:
 a)
 »direkte skatter«: alle skatter på samlet indkomst, samlet kapital eller på dele af indkomst eller kapital, herunder skatter på fortjeneste ved afhændelse af ejendom, ejendomsskatter, arveafgifter, skatter på gaver, skatter på de samlede lønninger udbetalt af virksomheder samt skatter på kapitaltilvækst
 b)
 »juridisk person«: en juridisk enhed, der lovligt er oprettet eller på anden måde organiseret i henhold til den relevante ret, uanset om formålet er at skabe fortjeneste eller ej, og uanset om den er privat eller offentligt ejet, herunder et selskab, en trust, et partnerskab, et joint venture, en enkeltmandsvirksomhed eller en sammenslutning
 c)
 »juridisk person fra/i Unionen« eller »juridisk person fra/i Singapore«:
 i)
 en juridisk person, som er oprettet i overensstemmelse med lovgivningen i henholdsvis Unionen og/eller EU-medlemsstaterne eller Singapore, og hvis vedtægtsmæssige hjemsted, hovedkontor (5) eller hovedvirksomhed er beliggende på henholdsvis Unionens eller Singapores område, eller
 ii)
 i forbindelse med etablering, jf. artikel 8.8 (Definitioner), litra d), en juridisk person, der ejes eller kontrolleres af fysiske personer fra henholdsvis EU-medlemsstaterne eller Singapore eller af juridiske personer fra henholdsvis Unionen eller Singapore.
 Har den juridiske person kun sit vedtægtsmæssige hjemsted eller hovedkontor på henholdsvis Unionens eller Singapores område, betragtes den ikke som en juridisk person fra henholdsvis Unionen eller Singapore, medmindre den i udstrakt omfang driver erhvervsvirksomhed (6) på henholdsvis Unionens eller Singapores område.
 En juridisk person er:
 i)
 »ejet« af fysiske eller juridiske personer fra Unionen og/eller enhver af EU-medlemsstaterne eller fra Singapore, hvis over 50 % af dens aktiekapital har personer fra henholdsvis Unionen og/eller enhver af EU-medlemsstaterne eller Singapore som egentlige ejere
 ii)
 »kontrolleret« af fysiske eller juridiske personer fra Unionen og/eller enhver af EU-medlemsstaterne eller fra Singapore, hvis disse personer har beføjelse til at udpege et flertal af bestyrelsesmedlemmerne eller på anden måde lovligt styre dens aktiviteter
 iii)
 »tilknyttet« en anden person, når den kontrollerer eller kontrolleres af denne anden person; eller når den og den anden person begge er kontrolleret af den samme person.
 d)
 uanset litra c) er rederier, der er etableret uden for Unionen, og som kontrolleres af statsborgere i en EU-medlemsstat, også omfattet af denne aftale, hvis deres fartøjer er registreret i overensstemmelse med den respektive lovgivning i en EU-medlemsstat og fører den pågældende EU-medlemsstats flag
 e)
 »foranstaltning«: enhver foranstaltning truffet af en part, det være sig i form af en lov, forskrift, regel, procedure, beslutning, administrativ handling mv.
 f)
 »foranstaltning indført eller opretholdt af en part«: foranstaltninger truffet af:
 i)
 centrale, regionale eller lokale myndigheder, eller
 ii)
 ikkestatslige organer, der er under udøvelse af beføjelser, som er delegeret af centrale, regionale eller lokale myndigheder
 g)
 »foranstaltninger indført eller opretholdt af parterne, og som påvirker handel med tjenesteydelser«: bl.a.


text:
foranstaltninger vedrørende:
 i)
 køb, betaling eller brug af en tjenesteydelse
 ii)
 i forbindelse med leveringen af en tjenesteydelse: adgang til og brug af tjenesteydelser, som af en part kræves tilbudt offentligheden generelt, og
 iii)
 tilstedeværelse, herunder handelsmæssig tilstedeværelse, af personer fra en part med henblik på levering af en tjenesteydelse på den anden parts område
 h)
 »liste over specifikke forpligtelser«: henviser for Unionens vedkommende til bilag 8-A og tillæggene hertil og for Singapores vedkommende til bilag 8-B og tillæggene hertil
 i)
 »forbruger af en tjenesteydelse«: en person, der modtager eller benytter en tjenesteydelse
 j)
 »levering af en tjenesteydelse«: fremstilling, distribution, markedsføring, salg, levering mv. af en tjenesteydelse
 k)
 »en anden parts tjenesteydelse«: en tjenesteydelse, der leveres:
 i)
 fra eller på den anden parts område eller, for så vidt angår søtransport, af et fartøj, der er registreret i henhold til den anden parts lovgivning, eller af en person fra den anden part, der leverer tjenesteydelsen gennem drift og/eller hel eller delvis brug af et fartøj, eller
 ii)
 for så vidt angår levering af en tjenesteydelse gennem handelsmæssig tilstedeværelse eller gennem fysiske personers tilstedeværelse, af en tjenesteyder fra den anden part
 l)
 »tjenesteyder«: en person, der leverer eller søger at levere en tjenesteydelse, herunder gennem etablering,
 m)
 »en tjenesteydelse, der leveres under udøvelse af offentlig myndighed«: alle tjenesteydelser, der ikke leveres på et kommercielt grundlag eller i konkurrence med en eller flere tjenesteydere, og
 n)
 »handel med tjenesteydelser«: levering af en tjenesteydelse:
 i)
 fra den ene parts område til den anden parts område (grænseoverskridende)
 ii)
 på den ene parts område til en forbruger af tjenesteydelsen i den anden part (forbrug i udlandet)
 iii)
 ved en tjenesteyder fra den ene part gennem kommerciel tilstedeværelse på den anden parts område (handelsmæssig tilstedeværelse), eller
 iv)
 ved en tjenesteyder fra den ene part gennem tilstedeværelse af fysiske personer fra denne part på den anden parts område (fysiske personers tilstedeværelse).
 AFDELING B
 GRÆNSEOVERSKRIDENDE LEVERING AF TJENESTEYDELSER
 ARTIKEL 8.3
 Anvendelsesområde
 Denne afdeling finder anvendelse på foranstaltninger, der træffes af parterne, og som påvirker grænseoverskridende levering af tjenesteydelser i alle servicesektorer, undtagen:
 a)
 audiovisuelle tjenesteydelser
 b)
 national cabotagesejlads (7), og
 c)
 indenlandske og internationale lufttransportydelser, såvel ruteflyvning som anden flyvning, og tjenesteydelser, der er direkte forbundet med trafikrettigheder, bortset fra:
 i)
 tjenesteydelser i forbindelse med reparation og vedligeholdelse af flyvemaskiner, under hvilke et luftfartøj tages ud af drift
 ii)
 salg og markedsføring af lufttransportydelser, og
 iii)
 tjenester i forbindelse med EDB-reservationssystemer.
 ARTIKEL 8.4
 Definitioner
 I denne afdeling forstås ved »grænseoverskridende levering af tjenesteydelser« levering af en tjenesteydelse:
 a)
 fra den ene parts område til den anden parts område, og
 b)
 på den ene parts område til en forbruger af tjenesteydelsen i den anden part.
 ARTIKEL 8.5
 Markedsadgang
 1. Med hensyn til markedsadgang gennem grænseoverskridende levering af tjenesteydelser indrømmer parterne hver især den anden parts tjenesteydelser og tjenesteydere en behandling, som ikke er mindre gunstig end den, der er fastsat i henhold til de vilkår, begrænsninger og betingelser, der er aftalt og nærmere angivet i deres liste over specifikke forpligtelser.


text:
2. I sektorer, hvor der er indgået markedsadgangsforpligtelser, må en part ikke, hverken på regionalt plan eller på hele sit område, indføre eller opretholde følgende foranstaltninger, medmindre andet er fastsat i dens liste over specifikke forpligtelser:
 a)
 begrænsninger af antallet af tjenesteydere i form af numeriske kvoter, monopoler, tjenesteydere med eksklusive rettigheder eller krav om en økonomisk behovsprøve (8)
 b)
 begrænsninger af den samlede værdi af tjenestetransaktioner eller -aktiver i form af numeriske kvoter eller krav om en økonomisk behovsprøve, og
 c)
 begrænsninger af det samlede antal tjenestetransaktioner eller den samlede produktion af tjenesteydelser udtrykt som angivne numeriske enheder i form af kvoter eller krav om en økonomisk behovsprøve. (9)
 ARTIKEL 8.6
 National behandling
 1. I de sektorer, der er anført i dens liste over specifikke forpligtelser, og med forbehold af de deri fastsatte betingelser og begrænsninger, indrømmer parterne hver især med hensyn til alle foranstaltninger, der påvirker grænseoverskridende levering af tjenesteydelser, den anden parts tjenesteydelser og tjenesteydere en behandling, der ikke er mindre gunstig end den, den indrømmer sine egne tilsvarende tjenesteydelser og tjenesteydere.
 2. En part kan opfylde kravet i stk. 1 ved at indrømme tjenesteydelser og tjenesteydere fra den anden part en behandling, der enten er formelt identisk med eller formelt forskellig fra den behandling, den indrømmer sine egne tilsvarende tjenesteydelser og tjenesteydere.
 3. En formelt identisk eller formelt forskellig behandling betragtes som mindre gunstig, hvis den ændrer konkurrencevilkårene til fordel for en parts tjenesteydelser eller tjenesteydere i forhold til den anden parts tilsvarende tjenesteydelser eller tjenesteydere.
 4. Specifikke forpligtelser indgået i henhold til denne artikel må ikke fortolkes således, at det kræves af en part, at den skal kompensere for iboende konkurrencemæssige ulemper, der følger af, at de pågældende tjenesteydelser eller tjenesteydere er udenlandske.
 ARTIKEL 8.7
 Liste over specifikke forpligtelser
 1. De sektorer, som en part liberaliserer i medfør af denne afdeling, og de begrænsninger for markedsadgang og national behandling, der i form af forbehold finder anvendelse på den anden parts tjenesteydelser og tjenesteydere i disse sektorer, fremgår af dens liste over specifikke forpligtelser.
 2. Ingen af parterne må indføre nye forskelsbehandlende foranstaltninger eller mere forskelsbehandlende foranstaltninger for tjenesteydelser eller tjenesteydere fra den anden part, set i forhold til de specifikke forpligtelser, der er indgået i overensstemmelse med stk. 1.
 AFDELING C
 ETABLERING
 ARTIKEL 8.8
 Definitioner
 I denne afdeling forstås ved:
 a)
 »filial« af en juridisk person: et forretningssted eller en juridisk person, der ikke har status som særskilt juridisk person, og som er en afdeling af hovedvirksomheden
 b)
 »erhvervsvirksomhed«: alle former for erhvervsmæssig virksomhed, bortset fra aktiviteter, der udføres under udøvelse af offentlig myndighed, dvs. som ikke udføres på et kommercielt grundlag eller i konkurrence med en eller flere økonomiske aktører
 c)
 »erhvervsdrivende«: en person i en part, der søger at udøve eller udøver erhvervsvirksomhed gennem etablering (10)
 d)
 »etablering«:
 i)
 stiftelse, erhvervelse eller opretholdelse af en juridisk person, eller
 ii)
 oprettelse eller opretholdelse af en filial eller et repræsentationskontor,
 med det formål at etablere eller opretholde varige økonomiske forbindelser på en parts område med


text:
henblik på at udøve erhvervsvirksomhed, herunder, men ikke begrænset til, levering af en tjenesteydelse, og
 e)
 »datterselskab« af en juridisk person i en part: en juridisk person, der kontrolleres af en anden juridisk person i parten i henhold til den pågældende parts nationale ret. (11)
 ARTIKEL 8.9
 Anvendelsesområde
 Denne afdeling finder anvendelse på foranstaltninger, der indføres eller opretholdes af parterne, og som påvirker etablering inden for alle former for erhvervsvirksomhed, med undtagelse af:
 a)
 minedrift samt fremstilling og bearbejdning (12) af nukleart materiale
 b)
 produktion af eller handel med våben, ammunition og krigsmateriel
 c)
 audiovisuelle tjenesteydelser
 d)
 national cabotagesejlads, (13) og
 e)
 indenlandske og internationale lufttransportydelser, såvel ruteflyvning som anden flyvning, og tjenesteydelser, der er direkte forbundet med trafikrettigheder, bortset fra:
 i)
 tjenesteydelser i forbindelse med reparation og vedligeholdelse af flyvemaskiner, under hvilke et luftfartøj tages ud af drift
 ii)
 salg og markedsføring af lufttransportydelser, og
 iii)
 tjenester i forbindelse med EDB-reservationssystemer.
 ARTIKEL 8.10
 Markedsadgang
 1. Med hensyn til markedsadgang gennem etablering indrømmer parterne hver især etableringer og erhvervsdrivende fra den anden part en behandling, som ikke er mindre gunstig end den, der er fastsat i henhold til de vilkår, begrænsninger og betingelser, der er aftalt og nærmere angivet i deres liste over specifikke forpligtelser.
 2. I sektorer, hvor der er indgået markedsadgangsforpligtelser, må en part ikke, hverken på regionalt plan eller på hele sit område, indføre eller opretholde følgende foranstaltninger, medmindre andet er fastsat i dens liste over specifikke forpligtelser:
 a)
 begrænsninger af antallet af etableringer i form af numeriske kvoter, monopoler, eksklusive rettigheder eller andre krav til etablering som f.eks. en økonomisk behovsprøve
 b)
 begrænsninger af den samlede værdi af transaktioner eller -aktiver i form af numeriske kvoter eller krav om en økonomisk behovsprøve
 c)
 begrænsninger af det samlede antal transaktioner eller den samlede produktion udtrykt som angivne numeriske enheder i form af kvoter eller krav om en økonomisk behovsprøve (14)
 d)
 begrænsninger af udenlandsk kapitals deltagelse udtrykt i maksimumsgrænser for andelen af udenlandsk ejede aktier eller den samlede værdi af individuelle eller samlede udenlandske investeringer
 e)
 foranstaltninger, der begrænser eller stiller krav om specifikke former for juridiske enheder eller joint ventures, gennem hvilke en erhvervsdrivende fra den anden part kan udøve erhvervsvirksomhed, og
 f)
 begrænsninger af det samlede antal fysiske personer, bortset fra nøglepersonale og praktikanter som defineret i artikel 8.13 (Anvendelsesområde og definitioner) (15), der kan være beskæftiget i en bestemt sektor, eller som en erhvervsdrivende må beskæftige, og som er nødvendige for og direkte forbundet med udøvelsen af erhvervsvirksomheden, i form af numeriske kvoter eller krav om en økonomisk behovsprøve.
 ARTIKEL 8.11
 National behandling
 1. I de sektorer, der er anført i dens liste over specifikke forpligtelser, og med forbehold af de deri fastsatte betingelser og begrænsninger, indrømmer parterne hver især med hensyn til alle foranstaltninger, der påvirker etablering (16), den anden parts etableringer og erhvervsdrivende en behandling, der ikke er mindre gunstig end den, de indrømmer sine egne tilsvarende etableringer og erhvervsdrivende.
 2. En part kan opfylde kravet i stk. 1 ved at indrømme


text:
etableringer og erhvervsdrivende fra den anden part en behandling, der enten er formelt identisk med eller formelt forskellig fra den behandling, den indrømmer sine egne tilsvarende etableringer og erhvervsdrivende.
 3. En formelt identisk eller formelt forskellig behandling betragtes som mindre gunstig, hvis den ændrer konkurrencevilkårene til fordel for en parts etableringer eller erhvervsdrivende i forhold til den anden parts tilsvarende etableringer eller erhvervsdrivende.
 4. Specifikke forpligtelser indgået i henhold til denne artikel må ikke fortolkes således, at det af en part kræves, at den skal kompensere for iboende konkurrencemæssige ulemper, der følger af, at de pågældende etableringer eller erhvervsdrivende er udenlandske.
 ARTIKEL 8.12
 Liste over specifikke forpligtelser
 1. De sektorer, som en part liberaliserer i medfør af denne afdeling, og de begrænsninger for markedsadgang og national behandling, der i form af forbehold finder anvendelse på den anden parts etableringer og erhvervsdrivende i disse sektorer, fremgår af dens liste over specifikke forpligtelser.
 2. Ingen af parterne må indføre nye forskelsbehandlende foranstaltninger eller mere forskelsbehandlende foranstaltninger for etableringer og erhvervsdrivende fra den anden part, set i forhold til de specifikke forpligtelser, der er indgået i overensstemmelse med stk. 1.
 AFDELING D
 FYSISKE PERSONERS MIDLERTIDIGE TILSTEDEVÆRELSE I FORRETNINGSØJEMED
 ARTIKEL 8.13
 Anvendelsesområde og definitioner
 1. Denne afdeling finder anvendelse på parternes foranstaltninger vedrørende indrejse i og midlertidigt ophold på deres respektive områder i forretningsøjemed for nøglepersonale, praktikanter og sælgere af tjenesteydelser til virksomheder i overensstemmelse med artikel 8.1 (Formål og anvendelsesområde), stk. 4.
 2. I denne afdeling forstås ved:
 a)
 »nøglepersonale«: fysiske personer ansat i en juridisk person i en part, dog ikke en nonprofitorganisation, og som er ansvarlige for oprettelsen eller den nødvendige kontrol med og forvaltning og drift af en etablering;
 nøglepersonale omfatter også forretningsrejsende i etableringsøjemed, som er ansvarlige for oprettelse af en etablering, og virksomhedsinterne udstationerede:
 i)
 ved »forretningsrejsende i etableringsøjemed« forstås fysiske personer i en overordnet stilling, som er ansvarlige for oprettelse af en etablering, og som ikke er involveret i direkte transaktioner med offentligheden og modtager ikke vederlag fra en kilde beliggende i værtsparten, og
 ii)
 ved »virksomhedsinternt udstationerede« forstås fysiske personer, der har været ansat i en juridisk person i en part i mindst et år eller, når det drejer sig om erhvervsfolk, der leverer tjenesteydelser til virksomheder, har været partnere heri i mindst et år, og som midlertidigt er overflyttet til en etablering (der kan være et datterselskab, en filial eller virksomhedens hovedselskab) på den anden parts område, og som skal tilhøre en af følgende kategorier:
 1)
 »direktører«, dvs. fysiske personer i en juridisk person, som forestår ledelsen af etableringen, har stor beslutningsfrihed, og som i generel tilsyns- og ledelsesmæssig henseende sorterer under virksomhedens bestyrelse eller aktionærer eller tilsvarende, og som ikke direkte udfører opgaver i forbindelse med den egentlige levering af den juridiske persons tjenesteydelse(r)
 2)
 »ledere«, dvs. fysiske personer i en overordnet stilling i en juridisk person, som primært forestår ledelsen af etableringen, og som i generel tilsyns- og ledelsesmæssig henseende sorterer under virksomhedens direktører, bestyrelse eller aktionærer eller tilsvarende, herunder personer:
 aa)
 der


text:
leder etableringen eller en afdeling eller underafdeling heraf
 bb)
 der fører tilsyn og kontrol med andre tilsyns-, fag- eller ledelsesmedarbejderes arbejde, og
 cc)
 der personligt har beføjelse til at ansætte og afskedige eller anbefale ansættelse og afskedigelse eller andre personaledispositioner, eller
 3)
 »specialister«, dvs. fysiske personer, der arbejder i en juridisk person, og som besidder ekspertviden eller knowhow af afgørende betydning for etableringens produktion, forskningsudstyr, teknikker eller ledelse; ved bedømmelsen af en sådan viden tages der ikke blot hensyn til viden, der er specifik for etableringen, men også, når det er relevant, til, om personen har et højt kvalifikationsniveau med hensyn til en type arbejde eller aktivitet, der kræver specifik teknisk viden, herunder medlemskab af en anerkendt faggruppe
 b)
 »praktikanter«: fysiske personer, som har været ansat i en juridisk person i en part i mindst et år, har en universitetsgrad og midlertidigt er overflyttet til en etablering på den anden parts område i forbindelse med deres faglige udvikling eller for at uddanne sig i bestemte forretningsmetoder, (17) og
 c)
 »sælgere af tjenesteydelser til virksomheder«: fysiske personer, som repræsenterer en tjenesteyder fra en af parterne, og som søger midlertidig adgang til den anden parts område med henblik på at forhandle om salg af tjenesteydelser eller indgå aftaler om salg af tjenesteydelser for nævnte tjenesteyder, og som ikke er involveret i direkte salg til offentligheden og ikke modtager vederlag fra en kilde beliggende i værtsparten.
 ARTIKEL 8.14
 Nøglepersonale og praktikanter
 1. For de i henhold til afdeling C (Etablering) liberaliserede sektorer og med forbehold af eventuelle forbehold i deres liste over specifikke forpligtelser tillader parterne hver især erhvervsdrivende fra den anden part at ansætte fysiske personer fra den anden part midlertidigt i deres etableringer, forudsat at disse ansatte er nøglepersonale eller praktikanter som defineret i artikel 8.13 (Anvendelsesområde og definitioner). Tilladelse til indrejse og midlertidigt ophold gives for en periode på indtil tre år for virksomhedsinterne udstationerede, 90 dage over en periode på 12 måneder for forretningsrejsende i etableringsøjemed og et år for praktikanter. For virksomhedsinterne udstationerede kan denne periode med forbehold af national ret forlænges med indtil to yderligere år. (18)
 2. For de i henhold til afdeling C (Etablering) liberaliserede sektorer må en part ikke opretholde eller indføre foranstaltninger til begrænsning af det samlede antal fysiske personer, en erhvervsdrivende må overflytte som nøglepersonale og praktikanter i en specifik sektor, i form af numeriske kvoter eller krav om en økonomisk behovsprøve eller forskelsbehandlende begrænsninger, medmindre andet er fastsat i dens liste over specifikke forpligtelser.
 ARTIKEL 8.15
 Sælgere af tjenesteydelser til virksomheder
 For de i henhold til afdeling B (Grænseoverskridende levering af tjenesteydelser) eller C (Etablering) liberaliserede sektorer og med forbehold af eventuelle forbehold i deres liste over specifikke forpligtelser tillader parterne indrejse og midlertidigt ophold for sælgere af tjenesteydelser til virksomheder i indtil 90 dage over en periode på 12 måneder. (19)
 AFDELING E
 RETSGRUNDLAG
 UNDERAFDELING 1
 ALMINDELIGE BESTEMMELSER
 ARTIKEL 8.16
 Gensidig anerkendelse af faglige kvalifikationer
 1. Intet i denne artikel er til hinder for, at en part kan kræve, at


text:
fysiske personer skal have de nødvendige kvalifikationer og/eller den nødvendige erhvervserfaring, som er fastsat for den pågældende sektor på det område, hvor tjenesteydelsen leveres.
 2. Parterne tilskynder de relevante erhvervsorganisationer på deres respektive områder til at udarbejde og forelægge en fælles henstilling vedrørende gensidig anerkendelse for Udvalget for Handel med Tjenesteydelser, Investeringer og Offentlige Udbud, nedsat ved artikel 16.2 (Specialiserede udvalg). En sådan henstilling skal underbygges med dokumentation for:
 a)
 de økonomiske fordele ved en eventuel aftale om gensidig anerkendelse af erhvervsmæssige kvalifikationer (i det følgende benævnt »aftale om gensidig anerkendelse«), og
 b)
 de respektive ordningers forenelighed, dvs. i hvilket omfang de kriterier, parterne hver især anvender for godkendelse af, udstedelse af licenser til, driftsform for og certificering af erhvervsdrivende og tjenesteydere, er indbyrdes forenelige.
 3. Når Udvalget for Handel med Tjenesteydelser, Investeringer og Offentlige Udbud modtager en fælles henstilling, gennemgår det denne inden for en rimelig frist med henblik på at fastslå, om den er i overensstemmelse med denne aftale.
 4. Når henstillingen på grundlag af de i stk. 2 omhandlede oplysninger er fundet i overensstemmelse med denne aftale, tager parterne de nødvendige skridt til at forhandle om en aftale om gensidig anerkendelse gennem deres kompetente myndigheder eller bemyndigede repræsentanter.
 ARTIKEL 8.17
 Gennemsigtighed
 Parterne besvarer straks alle anmodninger fra den anden part om specifikke oplysninger vedrørende alle deres alment gældende foranstaltninger eller internationale aftaler, som er relevante for eller berører dette kapitel. Parterne opretter desuden hver især i medfør af artikel 13.4 (Forespørgsler og kontaktpunkter) et eller flere informationskontorer, der efter anmodning kan give erhvervsdrivende og tjenesteydere fra den anden part specifikke oplysninger om alle disse forhold.
 UNDERAFDELING 2
 INDENLANDSK REGULERING
 ARTIKEL 8.18
 Anvendelsesområde og definitioner
 1. Denne underafdeling finder anvendelse på parternes foranstaltninger vedrørende licenskrav og -procedurer samt kvalifikationskrav og -procedurer, der påvirker:
 a)
 grænseoverskridende levering af tjenesteydelser som defineret i artikel 8.4 (Definitioner)
 b)
 juridiske og fysiske personers etablering på deres område som defineret i artikel 8.8 (Definitioner), eller
 c)
 fysiske personers midlertidige ophold på deres område som omhandlet i artikel 8.13 (Anvendelsesområde og definitioner).
 2. Denne underafdeling finder kun anvendelse på sektorer, for hvilke parten har indgået specifikke forpligtelser, og i det omfang disse specifikke forpligtelser finder anvendelse.
 3. Denne underafdeling finder ikke anvendelse på foranstaltninger, som udgør begrænsninger som omhandlet i artikel 8.5 (Markedsadgang) og artikel 8.10 (Markedsadgang) eller artikel 8.6 (National behandling) og artikel 8.11 (National behandling).
 4. I denne underafdeling forstås ved:
 a)
 »kompetente myndigheder«: centrale, regionale eller lokale myndigheder, der træffer en afgørelse om tilladelse til levering af en tjenesteydelse, herunder gennem etablering, eller om tilladelse til at udøve anden erhvervsvirksomhed end levering af tjenesteydelser, eller ikkestatslige organer, der under udøvelse af beføjelser, som er delegeret af centrale, regionale eller lokale myndigheder, træffer en sådan afgørelse
 b)
 »licensprocedurer«: administrative eller proceduremæssige regler, som en fysisk eller juridisk person skal følge for at godtgøre efterlevelse af licenskravene ved ansøgning om tilladelse til at levere en tjenesteydelse eller til at udøve anden erhvervsvirksomhed end levering af tjenesteydelser, herunder ændring eller fornyelse af en licens


text:
c)
 »licenskrav«: væsentlige krav, undtagen kvalifikationskrav, som en fysisk eller juridisk person skal opfylde for at opnå, ændre eller forny en tilladelse til at levere en tjenesteydelse eller udøve anden erhvervsvirksomhed end levering af tjenesteydelser
 d)
 »kvalifikationsprocedurer«: administrative eller proceduremæssige regler, som en fysisk person skal følge for at godtgøre efterlevelse af kvalifikationskravene med henblik på at opnå tilladelse til at levere en tjenesteydelse, og
 e)
 »kvalifikationskrav«: væsentlige krav vedrørende en fysisk persons kompetence til at levere en tjenesteydelse, som skal opfyldes med henblik på at opnå tilladelse til at levere en tjenesteydelse.
 ARTIKEL 8.19
 Licens- og kvalifikationskrav
 1. Parterne sikrer, at foranstaltninger vedrørende licenskrav og -procedurer samt kvalifikationskrav og -procedurer er baseret på kriterier, som er:
 a)
 klare
 b)
 objektive og gennemsigtige, og
 c)
 fastlagt på forhånd og tilgængelige for offentligheden og berørte personer.
 2. En tilladelse eller licens gives, forudsat at den er til rådighed, så snart den er oprettet, på grundlag af en passende undersøgelse af, om kravene er opfyldt.
 3. Parterne opretholder eller opretter domstole, voldgiftsretter eller forvaltningsdomstole eller procedurer, der efter anmodning fra en berørt erhvervsdrivende eller tjenesteyder drager omsorg for, at der gennemføres en omgående prøvelse og, hvis det er berettiget, en passende afhjælpning af administrative beslutninger, der påvirker etablering, grænseoverskridende levering af tjenesteydelser eller fysiske personers midlertidige ophold i forretningsøjemed. Er sådanne procedurer ikke uafhængige af den myndighed, som den pågældende administrative beslutning er betroet, sikrer parterne hver især, at procedurerne faktisk fører til en objektiv og upartisk prøvelse.
 Dette stykke må ikke fortolkes således, at det kræves af en part, at den opretter sådanne domstole eller procedurer, hvis det er uforeneligt med dens forfatningsstruktur eller retssystem.
 ARTIKEL 8.20
 Licens- og kvalifikationsprocedurer
 1. Parterne sikrer, at licens- og kvalifikationsprocedurer og formaliteterne i den forbindelse er så enkle som muligt og ikke unødigt komplicerer eller forsinker udførelsen af tjenesteydelsen. De afgifter i forbindelse med udstedelse af licenser eller tilladelser (20), som ansøgningen kan medføre for ansøgerne, bør være rimelige og bør ikke i sig selv begrænse leveringen af tjenesteydelsen.
 2. Parterne sikrer, at den kompetente myndighed i forbindelse med udstedelse af licenser eller tilladelser anvender procedurer og træffer afgørelser, der er upartiske over for alle ansøgere. Den kompetente myndighed bør træffe sin afgørelse i fuld uafhængighed og bør ikke stå til ansvar over for de tjenesteydere, der skal have licens eller tilladelse.
 3. Er der specifikke tidsfrister for indgivelse af ansøgninger, skal ansøgeren gives en rimelig frist til at indgive en ansøgning. Den kompetente myndighed indleder behandlingen af ansøgningen hurtigst muligt. Når det er muligt, bør elektroniske ansøgninger accepteres på de samme gyldighedsbetingelser som papiransøgninger.
 4. Parterne sikrer, at en ansøgning behandles, og at der træffes en endelig afgørelse, inden for en rimelig tidsfrist efter indgivelsen af en fuldstændig ansøgning. Parterne bestræber sig på at fastsætte en almindelig tidsfrist for behandlingen af en ansøgning.
 5. Hvis den kompetente myndighed anser en ansøgning for at være ufuldstændig, underretter den inden for en rimelig tidsfrist efter modtagelsen af denne ansøgning ansøgeren om, at ansøgningen er ufuldstændig,


text:
og angiver i det omfang, at det er muligt, hvilke oplysninger der mangler, og giver ansøgeren mulighed for at råde bod på manglerne.
 6. Bekræftede kopier bør om muligt accepteres i stedet for de originale dokumenter.
 7. Hvis den kompetente myndighed giver afslag på en ansøgning, underretter den skriftligt ansøgeren herom så hurtigt som muligt. I princippet bør ansøgeren efter anmodning også underrettes om årsagerne til afslaget og om fristen for at påklage afgørelsen. Ansøgeren bør, når det er relevant, have mulighed for at indgive en ny ansøgning inden for en rimelig tidsfrist.
 8. Parterne sikrer, at en udstedt licens eller tilladelse træder i kraft hurtigst muligt i overensstemmelse med de deri fastsatte vilkår og betingelser.
 UNDERAFDELING 3
 COMPUTERTJENESTEYDELSER
 ARTIKEL 8.21
 Computertjenesteydelser
 1. Parterne tilslutter sig forståelsen i de følgende stykker vedrørende liberaliseringen af computertjenesteydelser i overensstemmelse med afdeling B (Grænseoverskridende levering af tjenesteydelser), afdeling C (Etablering) og afdeling D (Fysiske personers midlertidige tilstedeværelse i forretningsøjemed).
 2. Parterne er enige om, at CPC (21) 84, De Forenede Nationers kode for computertjenesteydelser og hermed beslægtede tjenesteydelser, dækker alle sådanne tjenesteydelser. Den teknologiske udvikling har øget udbuddet af disse tjenesteydelser som bundter eller pakker af beslægtede tjenesteydelser, der kan omfatte alle eller nogle af de grundlæggende funktioner, der er opført i stk. 3. Tjenesteydelser som f.eks. web- og domænehosting, datamining og grid computing består hver især af en kombination af grundlæggende computertjenesteydelser.
 3. Computertjenesteydelser og hermed beslægtede tjenesteydelser, uanset om de leveres via et netværk, herunder internettet, omfatter alle tjenesteydelser, der vedrører en af følgende ydelser eller en kombination heraf:
 a)
 rådgivning, tilpasning, strategiudvikling, analyse, planlægning, behovsspecifikation, design, udvikling, installation, implementering, integration, prøvning, fejlfinding, opdatering, support, faglig bistand og forvaltning af eller i forbindelse med computere og EDB-systemer
 b)
 rådgivning, strategiudvikling, analyse, planlægning, behovsspecifikation, design, udvikling, installation, implementering, integration, prøvning, fejlfinding, opdatering, tilpasning, vedligeholdelse, support, faglig bistand og forvaltning og anvendelse af eller i forbindelse med software (22)
 c)
 databehandling, -lagring og -hosting og databasetjenester
 d)
 vedligeholdelse og reparation af kontormaskiner og -udstyr, herunder computere, og
 e)
 uddannelse af kunders personale i forbindelse med software, computere og EDB-systemer i.a.n.
 4. Parterne er enige om, at computertjenesteydelser og hermed beslægtede tjenesteydelser i mange tilfælde gør det muligt at levere andre tjenesteydelser (23) ad både elektronisk og anden vej. Det er imidlertid i disse tilfælde vigtigt at skelne mellem computertjenesteydelserne og de hermed beslægtede tjenesteydelser (f.eks. web- eller applikationshosting) og de andre tjenesteydelser (24), som computertjenesteydelserne og de hermed beslægtede tjenesteydelser muliggør. De andre tjenesteydelser, uanset om de muliggøres af computertjenesteydelser og hermed beslægtede tjenesteydelser, er ikke omfattet af CPC 84.
 UNDERAFDELING 4
 POSTTJENESTER
 ARTIKEL 8.22
 Forebyggelse af konkurrencebegrænsende praksis i forbindelse med posttjenester (25)
 Parterne indfører eller opretholder passende foranstaltninger (26) med henblik på at forhindre leverandører af posttjenester, som alene eller sammen udgør en stor leverandør på det relevante marked for posttjenester, i at påbegynde eller fortsætte en konkurrencebegrænsende praksis.
 ARTIKEL 8.23
 Forvaltningsmyndighedernes uafhængighed
 Forvaltningsmyndighederne skal være adskilt fra og står ikke til ansvar over for leverandører af posttjenester. Forvaltningsmyndighedernes afgørelser og


text:
de procedurer, de anvender, skal være upartiske over for alle markedsdeltagere.
 UNDERAFDELING 5
 TELEKOMMUNIKATIONSTJENESTER
 ARTIKEL 8.24
 Anvendelsesområde
 1. Denne underafdeling finder anvendelse på foranstaltninger, der påvirker handel med telekommunikationstjenester, og fastlægger de reguleringsmæssige principper for telekommunikationstjenester, der liberaliseres i medfør af afdeling B-D.
 2. Denne underafdeling finder ikke anvendelse på foranstaltninger, som en part indfører eller opretholder, vedrørende radio- og TV-spredning via kabel eller direkte transmission.
 3. Intet i denne afdeling må fortolkes således, at en part skal:
 a)
 tillade en tjenesteyder fra den anden part at etablere, opbygge, erhverve, lease, drive eller levere andre telekommunikationsnet eller -tjenester end dem, der er anført i dens liste over specifikke forpligtelser, eller
 b)
 etablere, opbygge, erhverve, lease, drive eller levere telekommunikationsnet eller -tjenester, hvis disse net eller tjenester ikke tilbydes offentligheden generelt, eller pålægge en tjenesteyder at gøre dette.
 4. Parterne indfører, opretholder, ændrer eller ophæver tjenesteyderes rettigheder og forpligtelser i henhold til artikel 8.26 (Adgang til og anvendelse af offentlige telekommunikationsnet og -tjenester), artikel 8.28 (Sammenkobling), artikel 8.29 (Sammenkobling med store leverandører), artikel 8.30 (Store leverandørers adfærd), artikel 8.32 (Ubundtede netelementer), artikel 8.33 (Samhusning), artikel 8.34 (Videresalg), artikel 8.35 (Fælles brug af faciliteter), artikel 8.36 (Tjenester over lejede kredsløb) og artikel 8.38 (Landingsstationer for søkabler) på en måde, som er forenelig med deres nationale ret og interne procedurer vedrørende telekommunikationsmarkederne. For Unionen medfører disse procedurer EU-forvaltningsmyndighedernes analyse af de relevante vare- og tjenesteydelsesmarkeder i henhold til den relevante EU-lovgivning, udpegning af en tjenesteyder med en stærk markedsposition og forvaltningsmyndighedernes afgørelse på grundlag af denne analyse om at indføre, opretholde, ændre eller ophæve de pågældende rettigheder og forpligtelser.
 ARTIKEL 8.25
 Definitioner
 I denne underafdeling forstås ved:
 a)
 »radio- og TV-spredning«: en uafbrudt trådbunden eller trådløs transmissionskæde - uanset hvor transmissionen oprindeligt stammer fra - som er nødvendig til modtagelse eller visning af radio- eller TV-programsignaler for hele eller en del af offentligheden, men som ikke omfatter bidragsforbindelser mellem operatører
 b)
 »endelig forbruger«: en forbruger af en tjenesteydelse eller en tjenesteyder, til hvem der leveres et offentligt telekommunikationsnet eller en offentlig telekommunikationstjeneste, dog ikke til brug i forbindelse med viderelevering af et offentligt telekommunikationsnet eller en offentlig telekommunikationstjeneste
 c)
 »væsentlige faciliteter«: faciliteter i forbindelse med offentlige telekommunikationsnet og -tjenester, som:
 i)
 udelukkende eller fortrinsvis stilles til rådighed af en enkelt eller et begrænset antal leverandører, og
 ii)
 ikke økonomisk eller teknisk set kan erstattes med henblik på levering af en tjenesteydelse
 d)
 »sammenkobling«: forbindelse med leverandører, der stiller offentlige telekommunikationsnet eller -tjenester til rådighed, således at en leverandørs brugere kan kommunikere med en anden leverandørs brugere og få adgang til en anden leverandørs tjenesteydelser
 e)
 »stor leverandør«: en leverandør af offentlige telekommunikationsnet eller -tjenester, der i væsentligt omfang kan påvirke vilkårene for deltagelse, hvad angår priser og udbud, på det relevante marked for offentlige telekommunikationsnet eller -tjenester i kraft af:
 i)
 sin kontrol over væsentlige faciliteter, eller
 ii)
 udnyttelse af sin markedsstilling
 f)
 »ikkeforskelsbehandlende«: en behandling, der ikke er mindre gunstig end den, der indrømmes enhver anden bruger af tilsvarende offentlige telekommunikationsnet eller


text:
-tjenester under tilsvarende omstændigheder
 g)
 »nummerportabilitet«: det forhold, at slutbrugere af offentlige telekommunikationsnet eller -tjenester kan beholde eksisterende telefonnumre på samme sted uden forringelse af kvalitet, pålidelighed eller komfort, når de skifter mellem sammenlignelige leverandører af offentlige telekommunikationsnet eller -tjenester
 h)
 »offentligt telekommunikationsnet«: et telekommunikationsnet, som en part har brug for for at levere telekommunikationstjenester mellem bestemte nettermineringspunkter
 i)
 »offentlig telekommunikationstjeneste«: en telekommunikationstjeneste, der af en part enten udtrykkeligt eller de facto kræves tilbudt offentligheden generelt
 j)
 »landingsstationer for søkabel«: de steder og bygninger, hvor internationale søkabler ender og sluttes til backhaul-forbindelser
 k)
 »telekommunikation«: afsendelse og modtagelse af signaler med elektromagnetiske midler
 l)
 »telekommunikationstjenester«: alle tjenesteydelser vedrørende afsendelse og modtagelse af elektromagnetiske signaler, dog ikke radio- og TV-spredning samt erhvervsvirksomhed, der består i at stille indhold til rådighed, som overføres ved hjælp af telekommunikation, og
 m)
 »forvaltningsmyndighed for telekommunikation«: det eller de nationale organer, der har til opgave at regulere telekommunikation.
 ARTIKEL 8.26
 Adgang til og anvendelse af offentlige telekommunikationsnet og -tjenester
 1. Parterne sikrer, at alle tjenesteydere fra den anden part har adgang til og kan benytte alle offentlige telekommunikationsnet og -tjenester, der tilbydes på deres område eller på tværs af deres grænser, herunder private lejede kredsløb, på rimelige, ikkeforskelsbehandlende og gennemsigtige vilkår og betingelser, herunder som beskrevet i stk. 2 og 3.
 2. Parterne sikrer, at de pågældende tjenesteydere har ret til:
 a)
 at købe eller lease og tilslutte terminaler eller andet udstyr, der har grænseflader med det offentlige telekommunikationsnet
 b)
 at forbinde private lejede eller ejede kredsløb med offentlige telekommunikationsnet og -tjenester på deres område eller på tværs af deres grænser eller med kredsløb lejet eller ejet af andre tjenesteydere og
 c)
 at benytte driftsprotokoller efter eget valg, bortset fra som nødvendigt for at sikre, at telekommunikationsnet og -tjenester er tilgængelige for offentligheden generelt.
 3. Parterne sikrer, at alle tjenesteydere fra den anden part kan anvende offentlige telekommunikationsnet og -tjenester til fremsendelse af oplysninger på deres område og på tværs af deres grænser, herunder sådanne tjenesteyderes virksomhedsinterne kommunikation, og til at få adgang til oplysninger, der er indeholdt i databaser eller på anden måde lagret i maskinlæsbar form på den ene eller den anden parts område. Alle nye eller ændrede foranstaltninger, der i betydelig grad påvirker en sådan anvendelse, meddeles den anden part og er genstand for konsultationer.
 ARTIKEL 8.27
 Hemmeligholdelse af oplysninger
 Parterne sikrer hver især telekommunikationshemmeligheden ved brug af offentlige telekommunikationsnet og -tjenester, både for så vidt angår selve kommunikationen og de dermed forbundne trafikdata, uden at begrænse handelen med tjenesteydelser.
 ARTIKEL 8.28
 Sammenkobling (27)
 1. Parterne sikrer, at tjenesteydere, der har tilladelse til at levere offentlige telekommunikationsnet og -tjenester, har ret og pligt til at forhandle om sammenkobling med andre leverandører af offentlige telekommunikationsnet eller -tjenester. Sammenkobling bør aftales på grundlag af kommercielle forhandlinger mellem de berørte parter.
 2. Forvaltningsmyndighederne sikrer, at leverandører, der får oplysninger fra en anden virksomhed under forhandlingerne om sammenkoblingsaftaler, udelukkende anvender disse oplysninger til det formål, hvortil de er givet, og til enhver tid respekterer, at de oplysninger, der


text:
fremsendes eller opbevares, skal behandles fortroligt.
 ARTIKEL 8.29
 Sammenkobling med store leverandører
 1. Parterne sikrer, at store leverandører på deres område tilbyder sammenkobling for faciliteter og udstyr tilhørende den anden parts leverandører af offentlige telekommunikationsnet eller -tjenester ved ethvert teknisk realisabelt punkt i den store leverandørs net. Sammenkoblingen bevilges:
 a)
 på ikkeforskelsbehandlende vilkår og betingelser (herunder hvad angår tekniske standarder og specifikationer) samt til ikkeforskelsbehandlende takster og med en kvalitet, der ikke er ringere end den, der tilbydes i forbindelse med den store leverandørs egne tilsvarende tjenester eller ikketilknyttede leverandørers (leverandører af offentlige telekommunikationsnet og -tjenester) tilsvarende tjenester eller dens datterselskabers eller andre tilknyttede selskabers tilsvarende tjenester
 b)
 rettidigt på vilkår og betingelser (herunder hvad angår tekniske standarder og specifikationer) samt til omkostningsorienterede takster, som er gennemsigtige og rimelige under hensyntagen til de økonomiske muligheder og tilstrækkeligt ubundtede til, at leverandøren ikke er nødt til at betale for netkomponenter eller -faciliteter, som ikke er nødvendige for at kunne levere tjenesteydelsen, og
 c)
 efter anmodning ved yderligere punkter end de nettermineringspunkter, der tilbydes hovedparten af leverandørerne af offentlige telekommunikationsnet og -tjenester, mod en afgift, der afspejler omkostningerne ved de nødvendige yderligere faciliteter.
 2. Parterne sikrer, at store leverandører på deres område offentliggør deres sammenkoblingsaftaler eller et standardtilbud på sammenkobling.
 3. Procedurerne for sammenkobling med en stor leverandør offentliggøres.
 4. Lykkes det ikke for leverandører af offentlige telekommunikationsnet eller -tjenester at bilægge tvister vedrørende de vilkår, betingelser og takster for sammenkobling, som en stor leverandør skal tilbyde, indbringer de sagen for forvaltningsmyndigheden, der søger at løse tvisterne så hurtigt som muligt og under alle omstændigheder inden for 180 dage efter at have fået sagen forelagt, idet der dog tages hensyn til, at bilæggelsen af komplekse tvister kan tage længere end 180 dage.
 ARTIKEL 8.30
 Store leverandørers adfærd
 1. Parterne kan pålægge store leverandører forpligtelser vedrørende ikkeforskelsbehandling i forbindelse med sammenkobling eller adgang.
 2. Forpligtelserne vedrørende ikkeforskelsbehandling skal navnlig sikre, at den store leverandør tilbyder andre leverandører, der udbyder tilsvarende tjenester, tilsvarende vilkår under tilsvarende omstændigheder, og at den leverer tjenester og oplysninger til andre på de samme vilkår og af samme kvalitet som dem/den, der gælder for dens egne tjenester eller dens datterselskabers eller partneres tjenester.
 ARTIKEL 8.31
 Konkurrencebeskyttelse over for store leverandører
 Parterne indfører eller opretholder passende foranstaltninger (28) med henblik på at forhindre leverandører af offentlige telekommunikationsnet eller -tjenester, som alene eller sammen udgør en stor leverandør på deres område, i at påbegynde eller fortsætte en konkurrencebegrænsende praksis. Konkurrencebegrænsende praksis er navnlig:
 a)
 konkurrencebegrænsende krydssubsidiering eller »margin squeeze«
 b)
 udnyttelse af oplysninger fra konkurrenter til konkurrencebegrænsende formål
 c)
 undladelse af rettidigt at stille tekniske oplysninger om væsentlige faciliteter og kommercielt relevante oplysninger til rådighed for leverandører af offentlige telekommunikationsnet eller -tjenester, som har brug for disse oplysninger for at kunne levere offentlige telekommunikationstjenester
 d)
 prisfastsættelse for tjenester på en måde, som efter alt at dømme begrænser konkurrencen urimeligt, f.eks. i form af underbudspriser.
 ARTIKEL 8.32
 Ubundtede netelementer
 1. Parterne pålægger store leverandører forpligtelser til rettidigt og på vilkår og betingelser,